title: Marathon

text: Marathonin alue on ollut asuttu neoliittiselta kivikaudelta lähtien. Sen alueen neljä kaupunkia muodostivat alun perin Tetrapolis-nimisen liiton. Siihen kuuluivat Marathon, Probalinthos, Trikorythos ja Oinoe. Kaikki nämä neljä demosta sijaitsivat Marathonin tasangolla Parnes- ja Pentelikon-vuorten välisellä alueella. Marathon oli näistä merkittävin, ja siksi demoksiin viitattiin yleensä yhdessä Marathonin nimellä.


title: Marathon

text: Kreikkalaisessa mytologiassa Marathonia hallitsi Ksuthos, joka nai Erekhtheuksen tyttären. Herakleidit pakenivat alueelle sen jälkeen, kun heidät oli ajettu pois Peloponnesokselta, ja voittivat siellä Eurystheuksen. Marathon oli myös paikka, jossa Theseus voitti aluetta hävittäneen Marathonin härän. Alueen nimen selitettiin tulleen heeros Marathonista, joka oli Sikyonin kuninkaan Epopeuksen poika tai toisen näkemyksen mukaan arkadialainen.


title: Marathon

text: Perinteen mukaan Tetrapolis oli yksi Kekropsin ajan Attikan kahdestatoista vanhasta kaupungista ("polis") tai kylästä ("kōmē"), jotka Theseus myytin mukaan yhdisti ("synoikismos") Ateenaksi. Tämän jälkeen Tetrapolis jäi pois käytöstä. Kleistheneen uudistuksen vuonna 508 eaa. jälkeen Tetrapoliksen osista tuli demoksia. Marathon, Trikorythos ja Oinoe kuuluivat Aiantis-fyleen ja Probalinthos Pandionis-fyleen. Marathonin demoksella oli alun perin 10 edustajaa Ateenan bulessa eli neuvostossa (fyleissä ja demoksissa myöhemmin tapahtuneiden muutosten seurauksena edustajia oli roomalaisella kaudella 13).


title: Marathon

text: Antiikin ajalta Marathon tunnetaan erityisesti vuonna 490 eaa. käydyn Marathonin taistelun paikkana. Taistelu oli osa persialaissotia, ja siinä Ateenan armeija kukisti persialaiset näiden tehtyä ensimmäisen hyökkäyksen Attikan maaperälle. Tarinan mukaan taistelun jälkeen sotilas nimeltä Feidippides juoksi Ateenaan kertomaan voitosta. Perillä hän huudahti ”νενίκαμεν” ("nenikamen", ”olemme voittaneet”) ja kuoli. Matka Marathonista Ateenaan olisi ollut noin 40 kilometriä. Tästä juontuu nykyinen urheilulaji maratonjuoksu.


title: Marathon

text: Marathon oli suurikokoinen demos, ja sen väkiluvuksi on arvioitu suurimmillaan noin henkeä. Tunnetuimpia Marathonista kotoisin olleita henkilöitä on roomalaisella ajalla elänyt Herodes Atticus. Hän myös kuoli Marathonissa. Demoksen kansalaisesta käytettiin demonyymiä "Marathōnios" ().


title: Marathon

text: Marathonin arkeologiset kaivaukset on suorittanut Ateenan arkeologinen seura.


title: Marathon

text: Antiikin aikaisen Marathonin demoksen oletetaan sijainneen nykyisen Vranáksen kylän alueella nykyisen Marathónaksen kaupungin sijasta. Alueelta on tehty lukuisia löytöjä pitkän historian varrelta, muun muassa neoliittiselta kaudelta, helladiselta ja mykeneläiseltä kaudelta sekä antiikin ajalta aina roomalaiselle kaudelle saakka. Monet löydöistä ovat hautalöytöjä.


title: Marathon

text: Marathonin taistelun tasangon keskellä nykyisessä Ágios Panteleímonaksen kylässä sijaitsee niin kutsuttu Ateenalaisten hautakumpu (), joka tunnetaan nykyisin nimellä "Sorós" (”Kasa”). Kumpu on noin 9 metriä korkea, ja sen halkaisija on noin 50 metriä ja ympärysmitta noin 183 metriä. Siihen on haudattu ne 192 ateenalaista sotilasta, jotka kuolivat Marathonin taistelussa. Hautakummusta on löydetty jäänteitä hautaroviolla poltetuista luista sekä hautalahjaksi annettua keramiikkaa.


title: Marathon

text: Vranáksen kylässä puolestaan sijaitsee pienempi niin kutsuttu Plataiailaisten hautakumpu (), johon haudattiin taistelussa kuolleet plataiailaiset sotilaat. Sen lähellä sijaitsee mykeneläisaikaisten tholos-hautojen (2000–1600 eaa.) arkeologinen kohde.


title: Marathon

text: Oinoen alueelta on löydetty Panin luola. Sen vanhimmat löydöt ovat ajalta 5300 eaa. ja se on ollut käytössä yhtäjakoisesti mykeneläisen ajan lopulle noin vuoteen 1100 eaa. saakka. Luola otettiin uudelleen käyttöön Marathonin taistelun jälkeen. Tuolloin siitä tehtiin Panin kulttipaikka Ateenan Panin luolan tavoin, sillä jumalan uskottiin auttaneen ateenalaisia taistelussa.


title: Marathon

text: Alueen muihin löytöihin lukeutuvat Tsépin, Vranáksen ja Plásin kivi- ja pronssikautiset hautausmaat; Herakleion eli Herakleelle omistettu pyhäkkö, jota marathonilaiset pitivät Kreikan varhaisimpana; Herodes Atticuksen tai tämän vaimon Regillan tila; sekä Herodeen noin vuonna 160 jaa. perustaman egyptiläisille jumalille omistetun pyhäkön rauniot.


title: Marathon

text: Alueelta tehdyt esinelöydöt ovat Marathonin arkeologisessa museossa, joka sijaitsee Vranáksessa lähellä Plataiailaisten hautakumpua.


title: Soúnio

text: Soúnio (), antiikin Sunion ( tai "Sounion") on niemi Attikan eteläkärjessä Kreikassa. Niemessä sijaitsi antiikin aikana Sunionin demos, joka tunnetaan ennen kaikkea Poseidonin temppelistään. Niemi ja sen arkeologinen alue sijaitsevat Lavreotikín kunnassa. Niemenkärjen lähellä sijaitseva metsäalue muodostaa kansallispuiston nimellä Soúnion kansallismetsä (Εθνικός Δρυμός Σουνίου, "Ethnikós Drymós Souníou").


title: Soúnio

text: Soúnion niemi sijaitsee Attikan kaakkoiskärjessä noin 69 kilometriä kaakkoon Ateenan keskustasta. Se työntyy Egeanmereen ja sen länsipuolelle jää Saroninlahti. Niemen edustalla sen eteläpuolella sijaitsee Pátrokloksen saari ja itäpuolella Makrónisos. Soúnion niemi on eteläisin niin kutsutun Ateenan Rivieran eli kaupungin eteläpuolisen turistirannikon kohteista.


title: Soúnio

text: Soúnion vuonna 1974 suojellun kansallismetsän koko on hehtaaria. Sen alue sijaitsee niemenkärjestä pohjoiseen.


title: Soúnio

text: Sunionin Poseidonin pyhäkköalue perustettiin noin vuonna 700 eaa. Vuonna 490 eaa. pyhäkköalueelle alettiin rakentaa varhaisempaa Poseidonin temppeliä. Se kuitenkin tuhoutui persialaisten hyökkäyksessä vuonna 480 eaa. Nykyisin paikalla oleva Poseidonin temppeli rakennettiin noin vuonna 444 eaa. Temppeli on suhteellisen hyvin säilynyt, ja se on suosittu päiväretkikohde Ateenasta erityisesti auringonlaskun aikaan.


title: Soúnio

text: Poseidonin temppelin lisäksi niemen nähtävyyksiin kuuluvat Athenen temppelin, stoan eli pylväshallin sekä muun muassa niemen linnoitteiden rauniot.


title: Sunion

text: Sunion ( tai "Sounion", ) oli antiikin aikainen alun perin Leontis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin. Demos sijaitsi samannimisellä niemellä (nyk. Soúnio) Attikan eteläkärjessä, nykyisen Lavreotikín kunnan alueella.


title: Sunion

text:
Sunionin Poseidonin pyhäkköalue perustettiin noin vuonna 700 eaa. Se kuului Ateenan kaupunkivaltion alaisuuteen. Varhaisin maininta niemestä on Homeroksen "Odysseiassa". Klassisella kaudella Sunion oli Leontis-fyleen kuulunut demos. Alue oli asuttuna ainakin 400-luvulta eaa. roomalaiselle ajalle saakka.
Sunionin demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Leontis ja sillä oli alun perin 4 edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 201/200 eaa. Attalis-fyleen. Muutosten seurauksena demoksella oli bule-edustajia hellenistisellä kaudella 6. Demoksen kansalaisesta käytettiin demonyymiä "Sūnieus" ().


title: Sunion

text: Vuonna 490 eaa. pyhäkköalueelle alettiin rakentaa varhaisempaa Poseidonin temppeliä. Se kuitenkin tuhoutui persialaisten hyökkäyksessä vuonna 480 eaa. Nykyisin paikalla oleva Poseidonin temppeli rakennettiin noin vuonna 444 eaa.


title: Sunion

text: Sunion oli vaurasta aluetta läheisten Laurionin hopeakaivosten ansiosta. Peloponnesolaissodan aikana pyhäkköalue ja niemi linnoitettiin Ateenan ruokahuollon turvaamiseksi, niin että se saattoi tarjota suojaa laivoille, jotka kuljettivat kaupunkiin viljaa Euboialta. Hellenistisenä aikana noin 300–100 eaa. linnoitusta kunnostettiin ja laajennettiin, ja niemelle rakennettiin laivasuoja. Pyhäkköalue toimi usein paikkana, josta Laurionin hopeakaivoksilta paenneet orjat hakivat turvaa. Sunion taantui roomalaisella kaudella.


title: Sunion

text: Poseidonin temppeli on suhteellisen hyvin säilynyt. Useat matkailijat vierailivat alueella jo 1700-luvulla, ja tekivät siitä huomioita. Aluetta tutkittiin ensimmäisen kerran vuosina 1765 ja 1812. Varsinaiset arkeologiset kaivaukset alkoivat vuonna 1884 Wilhelm Dörpfeldin johdolla. Vuosina 1899–1915 kaivauksia suoritti Ateenan arkeologinen seura Valérios Stáisin ja Anastásios Orlándoksen johdolla. Nykyisin niemen arkeologinen alue on suosittu päiväretkikohde Ateenasta erityisesti auringonlaskun aikaan.


title: Sunion

text: Poseidonin temppeli


title: Sunion

text: Poseidonille omistettu pyhäkköalue eli muurilla ympäröity temenos sijaitsi niemen eteläkärjessä. Poseidonin temppeli, joka rakennettiin noin vuonna 444 eaa., sijaitsi temenoksen keskellä. Temppeli edusti doorilaista tyyliä ja siinä oli 6 x 13 pylvästä. Temppelissä oli naos eli cella sekä pronaos ja opisthodomos. Temppelin suunnitteli mahdollisesti sama arkkitehti, joka suunnitteli myös Ateenan Hefaistoksen temppelin. Temppelin rauniot on kunnostettu ja ne ovat nykyisin suosittu nähtävyys.


title: Sunion

text: Athenen temppeli


title: Sunion

text: Athene Suniakselle omistettu pyhäkköalue sijaitsi Poseidonin pyhäkköalueen pohjoispuolella. Siihen kuului pienempi Athenen temppeli, joka rakennettiin noin vuonna 470–450 eaa. Temppeli edusti joonialaista tyyliä. Temppeli oli arkkitehtuuriltaan erikoinen, sillä se koostui naoksesta sekä sitä ainoastaan itä- ja eteläpuolella reunustaneesta L-kirjaimen muotoisesta pylväiköstä.


title: Sunion

text: Stoat


title: Sunion

text: Poseidonin pyhäkköalueen rakennuksiin kuului myös kaksi stoaa eli pylväshallia, jotka oli rakennettu muurien ympäröimän temenos-alueen pohjois- ja länsisivuille. Pohjoisstoa oli rakennettu noin vuonna 425–400 eaa. Stoan koko oli noin 38 x 10 metriä ja se avautui etelään. Sen sisällä oli kuusi pylvästä, jotka jatkoivat sen kahteen laivaan.


title: Sunion

text: Länsistoa oli rakennettu myös noin vuonna 425–400 eaa. Sen koko oli noin 20,1 x 6 metriä. Stoa oli yksilaivainen ja avautui itään.


title: Sunion

text: Muuri ja portti


title: Sunion

text: Poseidonin pyhäkköaluetta ympäröi temenos-muuria laajempi linnoitusmuuri, joka kattoi noin 350 x 220 metrin kokoisen alueen. Athenen pyhäkkö ei kuitenkaan ollut sen sisällä. Muuri oli noin neljä metriä paksu ja siinä oli nelikulmaiset tornit 20 metrin välein. Muuri on säilynyt parhaiten alueen koillisosassa.


title: Sunion

text: Propylon oli alueen sisäänkäynti, joka oli rakennettu noin vuonna 550 eaa. Se sijaitsi Pohjoisstoan vieressä ja koostui kahdesta doorilaista tyyliä edustaneesta portiikista, joissa oli kolme oviaukkoa.


title: Sunion

text: Muut rakennukset ja löydökset


title: Sunion

text: Alueella on ollut myös lukuisia asuinrakennuksia, mutta niitä on tutkittu suhteellisen vähän. Lähistöltä on löydetty myös maatilojen jäänteitä. Niiden päärakennukset ovat olleet tornimaisia ilmeisesti linnoitustarkoituksessa. Hellenistisenä aikana alueelle rakennettu laivasuoja on löydetty niemen itäpuolelta. Sen koko oli 21 x 12 metriä.


title: Sunion

text: Alueelta on löydetty osia 17 arkaaisesta kuros-patsaasta. Ne olivat ilmeisesti persialaisten tuhoamia ja haudattu tämän jälkeen kuoppaan.


title: Athenen temppeli (Sunion)

text: Athenen temppeli oli antiikin aikainen Athene Suniakselle omistettu temppeli Sunionin demoksessa Sunionin (nyk. Soúnio) niemellä Attikassa Kreikassa. Se sijaitsi alueen tunnettumman Poseidonin temppelin pohjoispuolella.


title: Athenen temppeli (Sunion)

text: Athenen temppeli rakennettiin klassisella kaudella noin vuonna 470–450 eaa. Se rakennettiin samalla pyhäkköalueella sijainneen varhaisemman, noin vuonna 600–550 eaa. rakennetun temppelin viereen. Osa temppelin rakenteista siirrettiin Ateenan Agoralle keisari Augustuksen aikana ensimmäisellä vuosisadalla jaa. ja käytettiin siellä uuden temppelin rakentamiseen. Kyseessä oli ilmeisesti Agoran niin kutsuttu Kaakkoistemppeli, joka saattoi myös olla omistettu Athenelle.


title: Athenen temppeli (Sunion)

text: Athenen temppeli edusti joonialaista tyyliä ja se oli tehty paikallisesta siniharmaasta marmorista. Temppeli oli arkkitehtuuriltaan normaaleista kreikkalaisista temppeleistä poikkeava. Se koostui naoksesta eli cellasta sekä sitä pelkästään itä- ja eteläsivuilla reunustaneesta L-kirjaimen muotoisesta pylväiköstä, joka oli myöhempi lisäys. Temppelin naos avautui itään ja sen koko oli noin 16,4 x 11,6 metriä. Sen sisällä kattoa tukemassa oli neljä pylvästä. Länsipäässä oli jalustalla ollut Athenen kulttikuva. Temppelin itäisen pylväikön koko oli noin 14,6 x 2,9 metriä ja siinä oli 10 pylvästä. Eteläisen pylväikön koko oli noin 19,2 x 3,2 metriä ja siinä oli 12 pylvästä.


title: Athenen temppeli (Sunion)

text: Temppeliä ympäröi temenos-alue, jonka koko oli noin 350 neliömetriä, sekä muuri. Muuri oli rakennettu noin vuonna 600–500 eaa., toisin sanoen se oli Sunionin Poseidonin temenosta vanhempi. Temppelin koillispuolelta on löydetty myös paikan vanhemman, pienemmän Athenen temppelin rauniot. Sen naoksen koko oli noin 6,8 x 5 metriä.


title: Athenen temppeli (Sunion)

text: Athenen temppelin parhaiten säilyneet rakenneosat ovat Antiikin Agoran museossa sekä Kansallisessa arkeologisessa museossa Ateenassa.


title: Kravica (vesiputous)

text: Kravica (usein virheellisesti "Kravice") on suuri travertiiniputous Trebižat-joessa, Bosnia ja Hertsegovinassa. Vesiputous sijaitsee Hertsegovinan karstimaa-alueella, Študencin kylässä, 10 kilometriä etelään Ljubuškista ja 40 kilometriä Mostarista. Kravica on noin 28 metriä korkea ja putouksen juurella sijaitsevan järven säde 120 metriä. Kesäisin Kravican putous on suosittu uimapaikka.


title: Crassigyrinus

text: Crassigyrinus on sukupuuttoon kuollut sammakkoeläinten suku, johon kuului yksi laji, "Crassigyrinus scoticus". Se eli täysin vedessä, sillä sen pienet raajaat tekivät maalla liikkumisesta mahdotonta. "Crassigyrinus" uiskenteli kiemurtelevin liikkein Pohjois-Euroopan rehevissä lammissa, napsien suuhunsa kaloja ja pienempiä sammakkoeläimiä. Se oli suuri ja vahva peto, ja kasvoi jopa 2 metriä pitkäksi. Sen suuressa suussa oli kaksi riviä teräviä hampaita. "Crassigyrinus" saattoi suurten silmiensä ansiosta saalistamaan myös sameissa vesissä sekä öisin.


title: Crassigyrinus

text: "Crassigyrunuksen" fossiilit tulevat muutamalta alueelta Skotlannista. Lisäksi samankaltaisesta eläimestä tulevia fossiileja on löydetty Greeristä, Etelä-Carolinasta.


title: Crassigyrinus

text: "Crassigyrinuksen" kallo tunnetaan kolmesta kokonaisesta sekä useista epätäydellisistä yksilöistä, mutta eläimen tarkka luokittelu on epäselvä. Leuan luissa on kiinnekohdat vahvoille lihaksille ja suulaki oli hyvin samanlainen kuin keuhkokaloilla, mutta kantaa suvulle ominaisia suuria hampaita.


title: John Caesar

text: John Caesar, myös Black Caesar, (1763 Madagaskar – 15. helmikuuta 1796 Strathfield, Australia) oli afrikkalaista alkuperää oleva rikollinen ja ensimmäinen australialainen bushranger.


title: John Caesar

text: Caesar työskenteli vuonna 1786 palvelijana St Paulin seurakunnassa Deptfordissa, Englannissa. 13. maaliskuuta samana vuonna hän jäi kiinni varkaudesta, varastettuaan 12£ eräästä asunnosta. Hänet tuomittiin 7 vuodeksi vankeuteen Australian rangaistussiirtolassa. Hänet laivattiin 6. tammikuuta 1787, ja laiva saavutti määränpäänsä Botany Bayn 19. tammikuuta 1788.


title: John Caesar

text: 29. huhtikuuta 1789 Caesar jäi uudemman kerran kiinni varkaudesta, jonka seurauksena oikeus tuomitsi hänet elinikäiseen elämään Australiassa. Neljätoista päivää tuomion jälkeen hän varasti itselleen aseistusta ja pakeni erämaahan. Kesäkuun kuudentena Caesar jäi kuitenkin kiinni, jonka jälkeen hänet kuljetettiin raudoissa Garden Islandille.


title: John Caesar

text: 22. joulukuuta Caesar, joka nyt sai työskennellä ilman rautoja, karkasi saarelta varastaen kanootin sekä aseen. Ryöstelemällä uudisasukkaita ja aboriginaaleja elämä osoittautui kuitenkin hankalaksi, ja Caesar palasi rangaistussiirtolaan 31. tammikuuta 1790, aboriginaalien keihäiden haavoittamana. Maaliskuun 4. 1790 Caesar lähetettiin Norfolkinsaarelle, jossa hän sai joitakin vapauksia. Tammikuussa 1792 hänelle annettiin eekkeri maata viljelykäyttöön, ja hänet määrättiin työskentelemään kolmena päivänä viikossa. Caesar sai lapsen 4. maaliskuuta 1972 yhdessä rangaistussiirtolassa rangaistusta kärsivän Anne Powerin kanssa. Vuonna 1793 Caesar kuitenkin siirtyi Port Jacksoniin, jättäen taakseen lapsensa ja tämän äidin.


title: John Caesar

text: 1795 Botany Bayssa hän joutui joukkionsa kanssa Pemulwuyn johtamien aboriginaalien hyökkäyksen kohteeksi, jota seuranneessa taistelussa Caesar haavoitti aboriginaalijohtajaa. Joulukuussa 1795 Caesar pakeni viimeisen kerran, johtaen joukon kulkureita Port Jacksonin alueelle. Hänen päästään luvattiin viiden gallonan viinapalkkio 29. tammikuuta 1796. Caesarin elämä päättyi 15. helmikuuta 1796, kun John Wimbow ampui hänet Libery Plainseilla, Strathfieldin alueella.


title: Fritz Wiik

text: Fritz Werner Wiik (11. maaliskuuta 1871 Viipuri – 23. elokuuta 1943 Helsinki) oli suomalainen asianajaja ja liikejuristi.


title: Fritz Wiik

text: Wiikin vanhemmat olivat raatimies Karl Johan Wiik ja Fanny Theresia Gyllenberg, o.s. Holstius. Hän pääsi ylioppilaaksi Viipurin lyseosta 1891 ja suoritti yleisen oikeustutkinnon Helsingin yliopistossa 1896. Wiik sai varatuomarin arvon 1898.


title: Fritz Wiik

text: Wiik toimi asianajajana ja liikejuristina Viipurissa. Hän toimi venäläisten liikemiesten asiamiehenä Suomessa ja hän oli myös Ranskan varakonsuli Viipurissa.


title: Fritz Wiik

text: Toimittaja Martti Backmanin jonka isoisä Fritz Wiik on, dokumenttiaineistoon perustuvassa romaanissa "Harriet ja Olof – Rakkaus ja kuolema Viipurissa 1918" (Gummerus 1918) kuvataan Wiik tutkimassa vuonna 1918 Suomen sisällissodan loppuvaiheessa tapahtuneita jääkärimajuri Olof Laguksen surmaamista sekä noin 400 venäläisen siviilin joukkoteloitusta Viipurin valtauksen jälkeen.


title: Fritz Wiik

text: Wiik rakennutti Ruokolahdelle Saimaan rannalle jugendtyylisen viipurilaisen arkkitehti Axel Gyldénin suunnitteleman Rantalinna-nimisen kolmikerroksisen huvilan joka valmistui vuonna 1912. Hän myi huvilan vuonna 1917 Romanovin sukuun kuuluneelle prinssi Alexandr von Oldenburgille (1844–1932) joka asui huvilassa vuodesta 1918 alkaen vakinaisesti kunnes muutti 1929 Ranskaan.


title: Fritz Wiik

text: Fritz Wiik oli naimisissa Ulla Ingeborg Henellin kanssa.


title: Michael Swango

text: Joseph Michael Swango (s. 21. lokakuuta 1954) on yhdysvaltalainen sarjamurhaaja ja entinen laillistettu lääkäri.


title: Michael Swango

text: Swango syntyi Tacomassa, Washingtonissa, ja vietti lapsuutensa Quincyssä, Illinoisissa. Hän on Muriel ja John Virgil Swangon keskimmäinen lapsi. Swangon isä oli Yhdysvaltain armeijan upseeri ja palveli Vietnamin sodassa, hän kärsi myös alkoholismista. Hänen palattuaan Yhdysvaltoihin Vietnamista, hän sairastui masennukseen ja heille tuli lopulta avioero Michaelin äidistä. Michael oli avioeron jälkeen vain harvakseltaan tekemisissä isänsä kanssa, ja hänestä tuli läheisempi äitinsä kanssa.


title: Michael Swango

text: Swango suoritti asepalveluksensa merijalkaväessä San Diegossa ja vapautui vuonna 1976.


title: Michael Swango

text: Swango opiskeli Quincy Catholic Boys -lukiossa, ja opiskeluaikoinaan hän soitti klarinettia The Quincy Notre Dame -yhtyeessä. Valmistuttuaan hän pääsi Illinoisin yliopistoon lääketieteelliselle koulutuslinjalle. Opiskellessaan hän käyttäytyi jokseenkin epäasiallisesti, vaikka oli muuten hyvä oppilas. Opiskeluaikanaan Swango keskittyi mieluummin työskentelemään lääketieteellisenä avustajana ambulansseissa, ja hänen huomattiin osoittaneen erityistä kiinnostusta kuolemaan ja kuoleviin potilaisiin tuona aikana. Tuona aikana moni Swangon potilaista päätyi kuitenkin hengenvaaralliseen tilaan (todennäköisesti Swangon aiheuttaman tahallisen hoitovirheen vuoksi), ja ainakin viisi heistä kuoli.


title: Michael Swango

text: Swango oli vähällä menettää opiskelupaikkansa lääketieteellisessä suhtauduttuaan välinpitämättömästi opiskeluunsa, ja hän myös jäi kiinni opintosuorituksiaan koskevista asiakirjaväärennöksistä. Useat samalla luokalla olleet opiskelijat ja hoitohenkilökunta epäilivät hänen alkaneen väärentää asiakirjojaan jo toisen opiskeluvuotensa aikana. Swango kuitenkin suoritti asianmukaisesti kurssit jotka oli asiakirjaväärennöksillä aikaisemmin kuitannut suoritetuiksi. Hän valmistui lääkäriksi vuoden luokkatovereitaan myöhemmin.


title: Michael Swango

text: Vaikka Illinoisin yliopiston lääketieteellisen tiedekunnan dekaanin arvio oli negatiivinen, Swango sai työharjoittelupaikan neurokirurgian osastolta Ohion osavaltion sairaalasta vuonna 1983. Työskennellessään sairaalassa, hoitajat kiinnittivät huomiota suhteellisen hyväkuntoisten potilaiden kuolemiin, joita alkoi sattumaan huomattavan usein. Jokaisella kerralla Swango oli ollut kyseisellä osastolla harjoittelussa. Kerran hoitaja näki Swangon injisoivan potilaaseen lääkettä, ja kyseinen potilas sairastui myöhemmin. Hoitajat raportoivat tapauksista esimiehilleen, mutta heitä ei otettu vakavasti, ja heitä ainoastaan moitittiin vainoharhaisiksi. Swango hoiti lopulta työnsä niin huonosti, että työharjoittelun loputtua kesäkuussa 1984 häntä ei palkattu kyseiseen sairaalaan vakituiseksi lääkäriksi.


title: Michael Swango

text: Heinäkuussa 1984 Swango palasi Quincyyn ja sai työpaikan lääkintäteknikkona ambulanssissa, vaikka hän oli menettänyt työpaikkansa aikaisemmin kehotettuaan sydäntautipotilaan ajamaan itse sairaalaan. Pian hänen aloitettua työnsä useat kollegat kertoivat sairastuneensa äkisti ilman syytä, aina Swangon tuotua heille ruokaa tai keitettyä kahvia. Saman vuoden lokakuussa Swango pidätettiin poliisin löydettyä arsenikkia ja muita myrkkyjä hänen hallustaan. 23. elokuuta 1984 Swango tuomittiin viiden vuoden vankeusrangaistukseen kollegoidensa myrkyttämisestä.


title: Michael Swango

text: Vapauduttuaan vankilasta vuonna 1989 Swango sai työpaikan asianajajana Virginiasta, mutta menetti myöhemmin työpaikkansa koostettuaan leikekirjaa onnettomuuksista työaikana. Myöhemmin hän pääsi laborantiksi, ja samoihin aikoihin useat saman yrityksen työntekijät kärsivät pitkittyneistä ja voimakkaista vatsakivuista. Samoihin aikoihin Swango myös tapasi Kristin Kinneyn, Riversiden sairaalan sairaanhoitajan, ja heillä oli suunnitelmissa avioliitto. Swango työskenteli laboranttina vuoteen 1991, kunnes alkoi etsiä uutta lääkärin virkaa.


title: Michael Swango

text: Vuonna 1991 Swango muutti nimensä Daniel J. Adamsiksi. Heinäkuussa 1992 hänet palkattiin lääkäriksi Sanford USD -sairaalaan, Sioux Fallsiin Etelä-Dakotaan. Swango väärensi useita asiakirjoja saadakseen kyseisen työpaikan. Hän myös väärensi vapausrangaistustaan koskevan asiakirjan. Väärennetyssä asiakirjassa väitettiin Swangon kärsineen vain kuuden kuukauden vapausrangaistuksen ajauduttuaan nyrkkitappeluun kollegansa kanssa, vaikka olikin kärsinyt kuuden vuoden vankeusrangaistuksen kollegoidensa myrkyttämisestä.


title: Michael Swango

text: Swangon työskennellessä Sanford USD -sairaalassa, siellä saatiin selville Swangon todellinen tausta ja selvyys vapausrangaistuksesta. Myös Swangon naisystävä Kristin Kinney palasi hieman myöhemmin takaisin Virginiaan. Hän on kertonut kärsineensä voimakkaista migreenikohtauksista seurustellessaan Swangon kanssa, mutta muutettuaan pois ja jätettyään hänet, päänsäryt mystisesti loppuivat.


title: Michael Swango

text: Myöhemmin Swango sai työpaikan new yorkilaisesta sairaalasta, ja jälleen hänen hoidossaan olleita potilaita alkoi kuolla ilman selitettävissä olevaa syytä. Neljä kuukautta myöhemmin hänen entinen naisystävänsä Kristin Kinney teki itsemurhan, ja hänen verestään löydettiin arsenikkia. Hänen äitinsä Sharon Cooper kauhistui saadessaan selville Swangon rikollisen taustan, ja että tällainen henkilö sai toimia lääkärin virassa. Hän otti yhteyttä Kinneyn ystävään, joka myös toimi sairaanhoitajan Sanfordin sairaalassa. Tämä otti yhteyttä sairaalan dekaaniin, joka puolestaan otti yhteyttä new yorkilaisen sairaalan (jossa Swango parhaillaan työskenteli) dekaaniin, joka sai Swangon painostamalla myöntämään, että hän oli väärentänyt vankeusrangaistustaan koskevan asiakirjan. Swango erotettiin välittömästi. Dekaani lähetti varoituksen Swangosta kaikkiin Yhdysvaltain 125 lääketieteelliseen oppilaitokseen ja kaikkiin tuhanteen opetussairaalaan, jotta häntä ei enää palkattaisiin koko maassa lääkäriksi.


title: Michael Swango

text: Swango poistui lopulta maasta ja matkusti Afrikkaan, jossa työskenteli erinäisillä lääketieteellisillä aloilla eri puolilla mannerta, mutta hänet saatiin lopulta pidätettyä ja palautettua takaisin Yhdysvaltoihin.


title: Michael Swango

text: On arvioitu, että Swango olisi ollut osallisena ainakin kuuteenkymmeneen potilaansa tai kollegansa kuolemaan johtaneeseen myrkytykseen (yleensä arsenikilla, mutta myös muilla myrkyillä ja myös antamalla potilaille yliannoksia heille määrättyjä lääkkeitä), vaikka hän on itse myöntänyt aiheuttaneensa vain neljä kuolemaa. Swango tuomittiin vuonna 2000 kolmeen peräkkäiseen elinkautiseen vankeusrangaistukseen, ilman mahdollisuutta päästä ehdonalaiseen. Hän kärsii parhaillaan tuomiotaan ADX Florencen vankilassa Coloradossa.


title: Thomas Gipson

text: Thomas Allen Gipson III (s. 11. tammikuuta 1993 Dallas, Texas) on yhdysvaltalainen koripalloilija, pelipaikaltaan sentteri.


title: Thomas Gipson

text: Gipson pelasi vuodet 2011–2015 Kansas State Universityn joukkueessa. Hän oli yliopistonsa 26:s tuhanteen NCAA-pisteeseen yltänyt pelaaja. Valmistuttuaan yliopistosta hyvien koripalloesitysten jälkeen NBA:sta ja eurooppalaisista ammattilaiskentistä kiinnostunut Gipson kiinnitti myös amerikkalaisen jalkapallon NFL-joukkueiden huomion. Hän harjoitteli keväällä 2015 Green Bay Packersin joukkueessa, mutta luopui ajatuksesta lajin parissa lyhyen kokeilun jälkeen: NFL-tasolle nouseminen olisi vaatinut Gipsonin mukaan jopa kahden vuoden työn.


title: Thomas Gipson

text: Syyskuussa 2015 Gipson siirtyi koripalloammattilaiseksi Eurooppaan tehtyään Suomen pääsarjajoukkue Kouvojen kanssa yksivuotisen sopimuksen. Gipson pelasi runkosarjan 14,1 pisteen, 8,3 levypallon ja 1,5 korisyötön keskiarvoilla ja oli 57,8 prosentin tarkkuudellaan sajan yhdeksänneksi tarkin kahden pisteen korien heittäjä. Levypalloissa Gipsonin keskiarvo oli sarjan kahdeksanneksi korkein ja hyökkäyslevypalloissa (2,9) neljänneksi korkein. Parhaimmillaan Gipson teki yksittäisen runkosarjaottelun ennätyksikseen 23 pistettä ja 15 levypalloa. Hän ylsi 15 levypalloon myös ensimmäisessä puolivälieräottelussa Salon Vilpasta vastaan. Runkosarjassa kolmanneksi sijoittunut Kouvot voitti Vilppaan vasta viiden pelatun ottelun jälkeen.


title: Thomas Gipson

text: Kouvot eteni loppuotteluihin, joissa se kohtasi Tampereen Pyrinnön. Hieman ennen neljännen loppuottelun puoliaikaa Tampereella Gipson ajettiin ulos kentältä tämän potkaistua jalkoihinsa virheen arvoisesti takertunutta Joonas Cavénia. Kouvot voitti Suomen mestaruuden 4–1-otteluvoitoin.


title: Thomas Gipson

text: Suomen-kauden päätyttyä toukokuussa Gipson siirtyi meksikolaiseen Trigueros de Ciudad Obregóniin. Syyskuussa 2016 hän siirtyi ranskalaiseen pääsarjajoukkue Élan Chaloniin.


title: Thomas Gipson

text: Gipson painaa noin 120 kilogrammaa, mutta hänen rasvaprosenttinsa on matala. Gipson on tämän johdosta verrattain vahva pelaaja. Hän on myös hyvä puolimatkan hyppyheitoissa. Gipsonin on kerrottu pystyvän myös tekemään koreja korin alta selkä korille päin. Koostaan huolimatta Gipson liikkuu suhteellisen hyvin ja nopeasti.


title: AMD 700 -piirisarja

text: AMD 700 -piirisarja on AMD:n vuonna 2007 julkaisema piirisarja Phenom-, Athlon-, Sempron- ja Turion-suorittimille. Piirisarjan emolevyistä valtaosa julkaistiin vuonna 2007 ja loput vuonna 2008. Piirisarjan lippulaivatuotteet julkaistiin tukemaan Phenom- ja Phenom 2 -suorittimia. Piirisarjan ominaisuuksiin kuuluu Crossfire-tuki.


title: Madden NFL 08

text: Madden NFL 08 on vuonna 2007 julkaistu amerikkalainen jalkapallo -aiheinen videopeli. Pelin kehitti EA Tiburon ja julkaisi EA Sports. Se julkaistiin yhdelletoista pelialustalle, muun muassa PlayStation 2:lle, PlayStation 3:lle, Xbox 360:lle, Wiille ja Microsoft Windowsille. Pelin kansikuvaksi valittiin Tennessee Titansin Vince Young. Pelissä on mukana viimeistä kertaa NFL Europa seuroja. Peli on myös viimeinen Microsoft Windowsille julkaistu Madden-peli ja viimeinen Pohjois-Amerikassa julkaistu Nintendo GameCube -peli


title: Madden NFL 08

text: GameRankings ja Metacritic laskivat eri pelinarvostelijoilta keskimääräisiksi arvosanoiksi päälle 70 prosenttia sadasta. Kahdella pelialustolla PlayStation 3 ja Xbox 360 saivat arvosanaksi keskimäärin 81 prosenttia sadasta. Näistä Xbox 360 sai Metacriticin mukaan 85 prosenttia. Heikoimmat arvostelut sai Nintendo DS -versio, joka keräsi 72 prosenttia.


title: Quantum Rider

text: Quantum Rider on rockyhtye Larry and the Lefthandedin toinen studioalbumi. Se julkaistiin vuonna 1998 levymerkillä Texicalli Records.


title: Diabolika

text: Diabolika on rockyhtye Larry and the Lefthandedin esikoisalbumi. Se julkaistiin vuonna 1996 levymerkillä Texicalli Records.


title: Graffiti Suomessa

text: Ensimmäiset graffitit Suomeen ilmestyivät vuonna 1979 viikkoa ennen vappua Oulun yliopistokaupunkiin. Yhdessä yössä ilmestyi kaupungin eri puolille lukuisia erilaisia tageja, jotka sisälsivät erilaisia vaihtoehtofilosofisia viestejä. Kaupunginteatterin eteen oli maalattu kolmimetrisin kirjaimin: "Haluamme elämän teatteria." Oulun ohittavan moottoritien pinnassa luki valtavan kokoisin kirjoituksin: "Moottoritie jatkuu täältä ikuisuuteen." Purettavaksi tuomittu Oulun vanha paloasema oli saanut pintaansa ison tekstin: "Pysy pystyssä." Lukuisia muitakin tageja ilmestyi, muun muassa anarkistimerkkejä.


title: Graffiti Suomessa

text:
Tageilla oli valtava vaikutus, sillä pari vuotta myöhemmin Oulun kaupunginteatteri esitti kuin esittikin suositun kokeilevan teatterihistoriaa tehneet sarjansa "Elämänteatteria", ja poliitikot päättivät säilyttää vanhan paloaseman nuorisotaloksi, eikä moottoritietäkään rakennettu superleveäksi, vaan se sai inhimillisemmät mittasuhteet. Tapaus huomioitiin laajalti valtakunnan sanomalehdissä. Muun muassa kaikki Suomen iltapäivälehdet laittoivat uuden graffititaiteen ensimmäisen ilmentymän etusivuilleen ja lööppeihinsä otsikoin: "Kansainvälinen nuorisovillitys iski Suomeen." Asiasta myös keskusteltiin kiivaasti, ja jo silloin graffititaide sai omat sekä puolesta- että vastaanpuhujansa.
Tekijät jäivät, ilmeisesti saamansa odottamattoman suuren huomion vuoksi, ja ankarien rangaistusten pelossa tuntemattomiksi, mutta huhut kertovat heidän olleen silloisia arkkitehti- ja lääketieteenopiskelijoita, jotka nykyisin toimivat kunnioitettuina yhteiskuntamme jäseninä.


title: Graffiti Suomessa

text: Nimimerkki Spinner teki ensimmäisen piissinsä "Hip Hop Don't Stop" keväällä 1984 Huopalahden aseman alla silloin hylättynä olleeseen alikulkutunneliin, joka tunnettiin nimellä Pulutunneli. Nimimerkit Blitz ja Shocky tekivät ensimmäiset piissinsä Katajanokan satama-alueelle syksyllä 1984.


title: Graffiti Suomessa

text: Poliittisia iskulauseita on kuitenkin jo maalattu 1960-luvun lopulta asti. Biafran sodan aikana Helsingin Temppeliaukion kirkon perustuksiin maalattiin teksti "Biafra!" protestina kalliille kirkonrakentamiselle keskellä afrikkalaista nälänhätää. Jo 30 vuoden ajan on Helsingin Herttoniemessä, metroradan ja Itäväylän välissä näkynyt kallioon maalattu teksti "FNL", jolla tuettiin Pohjois-Vietnamin tukemaa Vietnamin vapautusjärjestöä. Tekstin päälle kirjoitettiin myöhemmin "ALAS", mutta se on vuosien varrella haalistunut pois. Myös muualla Suomessa vastaavanalaisia, kuten "Tue FNL:ää"-tekstejä oli jo 1970-luvun alkupuolelta asti.


title: Graffiti Suomessa

text: Kuvataiteilija ja graffititaidetta 25 vuotta tehnyt Tero Karvinen valittiin kesäkuussa 2011 Pirkanmaan läänintaiteilijaksi. Vantaan taidemuseo on päättänyt muuttaa koko toimintansa katutaiteeseen ja performanssiin keskittyväksi.


title: Graffiti Suomessa

text: Helsingissä graffitista tuli kunnallispoliittinen kysymys, kun Helsingin rakennusvirasto aloitti graffitien vastaisen Stop töhryille -kampanjan vuonna 1998. Tarkoituksena oli saada kaupungille siisti julkisivu Helsingin vuoden 2000 kulttuuripääkaupunkiuden ajaksi. Projektin tavoitteena on ollut nollatoleranssilinja ja maalattujen seinien välitön puhdistaminen. Kustannukset ovat vajaa miljoona euroa vuodessa. Rikosnimikkeenä töhriminen on "vahingonteko" tai äärimmäisessä tapauksessa "törkeä vahingonteko".


title: Graffiti Suomessa

text: Kampanjan johtohenkilöiden ja Helsingin kaupungin nuorisotoimen välit olivat 2008 niin jännittyneet, ettei nuorisotoimen edustajia kutsuttu Finlandia-talossa järjestettyyn kampanjan kymmenvuotisjuhlaan. Myös kaupunginvaltuutetut Paavo Arhinmäki ja Kimmo Helistö käännytettiin ovella. Kimmo Helistö teki myöhemmin tutkintapyynnön poliisille Daifu Servicen häntä koskevasta raportista, joka hänen mukaansa saattoi sisältää kunnianloukkauksen Samana iltana Vapaa Helsinki -verkosto järjesti juhlien vastatapahtuma Töhryfestin, jonka osana 500 mielenosoittajan kulkue marssi Kiasmalta Hakaniemen torille. Poliisi otti 27 mielenosoittajaa kiinni.


title: Graffiti Suomessa

text: Stop töhryille kampanja on aiheuttanut joidenkin mukaan graffitin rakennemuutoksen suurista piisseistä kohti tageja. Kun taas yleisesti havaiten Helsinki on muuttunut kampanjan aikana siistimmäksi.


title: Graffiti Suomessa

text: Helsingin poliisilaitoksen töhrimisiä selvittävä projektiryhmä esittää yli sadan töhryn tekemisestä epäillylle yli 20-vuotiaalle henkilölle vankeutta.


title: Graffiti Suomessa

text:
Helsingissä on 10 kaikille avointa maalauspaikkaa, 4 katutaidekonttia sekä tapahtumissa kiertävät katutaideauto ja -vaunu. Kaupungin eri toimijat järjestävät kymmeniä työpajoja. Maalikaupat ovat keskittyneet Sörnäisiin, josta löytyvät Decoväri, Geezers ja Make Your Mark.
Keskeiset taidelaitokset tekevät erilaisia katutaiteen projekteja. Helsingin taidemuseo HAM pitää Kampin metroasemalla graffiteihin keskittynyttä näyttelytilaa. Amos Rexin työmaa-aidat ovat harrastemaalauskäytössä ja Nykytaiteenmuseo Kiasmassa on ollut jo vuodesta 2000 lähtien urbaanin taiteen festivaali, joka sisältää myös graffitia. Kiasma Wall maalaustapahtuma on tuotettu vuosina 2013, 2014 ja 2015.


title: Graffiti Suomessa

text: Myyrmäelle on pyritty hakemaan katutaidekaupunginosan ilmettä Myyrmäki-liikkeen ja Vantaan taidemuseon yhteisessä hankkeessa. Myyrmäestä löytyy kaksi avointa graffitiseinää, joista vanhan terveysaseman tontilla kauppakeskus Myyrmannin kupeessa oleva on Helsingin seudun suurimpia. Yhdessä alueen oppilaitosten kanssa on maalattu kymmenkunta alikulkutunnelia. Remontoidulla Myyrmäen rautatieasemalla paljastettiin maaliskuussa 2015 Suomen suurin julkiseen rakennutkseen tehty katutaidetyö. Varhaisimmat graffitit toteutettiin Myyrmäenraitin alikulkutunneleihin 80-luvun lopulla ja 90-luvun alussa. Noilta ajoilta alueella pitkään asuvat muistavat muun muassa MYYRMÄKI-liikkeen logossa olevan nallen.


title: Graffiti Suomessa

text: Takavuosina naapurikaupunginosassa Vantaan Martinlaaksossa oli osana Asuinyhteisöjen sosiaalinen kehittäminen -hanketta alahanke, Martinlaakson Töhry-projekti, jossa asukkaita kannustettiin ilmiantamaan töhrijät.


title: Tapani Mäki

text:
Tapani Mäki (s. 1968 Janakkala) on Keski-Suomen maakuntavaltuuston PS-ryhmän puheenjohtaja, että Jyväskylän kaupunginvaltuuston PS-ryhmän puheenjohtaja. Lisäksi hän on Jyväskylän kaupungin tarkastuslautakunnan ja Jyväskylän Paviljonkisäätiön hallituksen jäsen sekä nimetty uskotuksi mieheksi.
Viime valtuustokautena Tapani Mäki oli Jyväskylän kaupunginhallituksen jäsen. Muita luottamuspaikkoja olivat jäsenyydet Keski-Suomen sairaanhoitopiirin tarkastuslautakunnassa, Sisä-Suomen poliisilaitoksen neuvottelukunnassa ja veteraaniasiain neuvottelukunnassa.


title: Tapani Mäki

text: Mäen ansiotyö on myös politiikan saralla − hän on toisen kauden eduskunta-avustaja. Ensimmäisen kautensa hän toimi talousneuvos Kauko Tuupaisen ja nykyisin Perussuomalaisten eduskuntaryhmän puheenjohtaja Toimi Kankaanniemen avustajana.


title: Tapani Mäki

text: Ennen eduskuntatyöskentelyään Mäki on toiminut turvallisuusalan moniosaajana muun muassa poliisihallinnon, pelastusalan ja yksityisen turvallisuusalan eri tehtävissä. Hän kuuluu Suomen poliisijärjestöjen ammattiliittoon (Spjl). Tapani Mäki on toiminut aikaisemmin Perussuomalaisten Keski-Suomen piiri ry:n puheenjohtajana ja myös Jyväskylän Perussuomalaisten puheenjohtajana. Poliittisena vaikuttajana hänet tunnetaan muun muassa maahanmuuttokriittisenä ja työntekijäportaan puolestapuhujana. Erityisen tärkeänä yhteiskunnallisessa keskustelussa hän pitää köyhien, sairaiden, lasten, yleisen turvallisuuden, sotaveteraanien ja eläkeläisten asioita.


title: Iron Fist (televisiosarja)

text: Iron Fist on yhdysvaltalainen Scott Buckin luoma Netflix-tilausvideopalvelussa esitettävä supersankarisarja, joka perustuu Marvel Comicsin Rautanyrkki-sarjakuvahahmoon. Sarja sijoittuu Marvel Cinematic Universeen (MCU), jakaen tarinallisen jatkumon sen elokuvien ja muiden televisiosarjojen kanssa, ja on viimeinen neljästä sarjasta, jotka johtivat "crossover"-minisarjan "The Defenders" tapahtumiin. Sarjaa tuottavat Marvel Television, ABC Studios ja Devilina Productions. Buck toimi showrunnerina sarjan ensimmäisellä tuotantokaudella, mutta toisella tuotantokaudella showrunnerina toimii Raven Metzner.


title: Iron Fist (televisiosarja)

text: Finn Jones esittää sarjan pääosassa Danny Randia, kamppailulajien asiantuntijaa, jolla on kyky kutsua Rautanyrkin voimaa. Sarjassa näyttelevät myös Jessica Henwick, Tom Pelphrey, Jessica Stroup ja Sacha Dhawan. Heidän lisäkseen näyttelijäkaartiin kuuluvat ensimmäisellä tuotantokaudella Ramón Rodríguez, Rosario Dawson ja David Wenham sekä toisella tuotantokaudella Simone Missick ja Alice Eve. Marvel Studios yritti yli vuosikymmenen ajan toteuttaa hahmolle elokuvaa, kunnes Marvel Television aloitti vuoden 2013 lopulla kehittää sarjaa. Buck palkattiin showrunneriksi joulukuussa 2015 ja Jones pääosan esittäjäksi helmikuussa 2016. Sarja kuvattiin New Yorkissa.


title: Iron Fist (televisiosarja)

text: Sarjan ensimmäinen tuotantokausi julkaistiin Netflixissä 17. maaliskuuta 2017. Se sai negatiivisen vastaanoton, mutta vahvojen katsojatilastojen vuoksi sarjalle tilattiin heinäkuussa 2017 toinen tuotantokausi, joka julkaistiin 7. syyskuuta 2018 ja sai sekalaisemman vastaanoton. 12. lokakuuta 2018 Netflix ilmoitti virallisesti, ettei se tilaa sarjasta enää kolmatta kautta.


title: Iron Fist (televisiosarja)

text: Ensimmäisellä tuotantokaudella 15 vuotta kadoksissa ollut Danny Rand palaa New Yorkiin ottaakseen perheensä yhtiön takaisin hallintaansa. Mutta vakavan uhan noustessa, hänen on valittava sukunsa perinnön sekä Rautanyrkin velvollisuuksien välillä. Toisella tuotantokaudella, "The Defendersin" tapahtumien jälkeen, Rand toimii Matt Murdockin katoamisen johdosta Hell’s Kitchenin uutena suojelijana ja kohtaa uhan, joka uhkaa kaikkia hänen läheisiään sekä hänen asemaansa Rautanyrkkinä.


title: Iron Fist (televisiosarja)

text: Marvel Studios on kehittänyt elokuvaa Rautanyrkistä jo vuodesta 2000 alkaen Artisan Entertainmentin toimiessa sen toisena rahoittajana. Ray Park palkattiin pääosan esittäjäksi, mutta projektin ohjaaja vaihtui useita kertoja ja lopulta se keskeytettiin. Kehitystyö jatkui Marvel Studiosin alkaessa rahoittaa itse omia elokuviaan vuodesta 2005 alkaen, Marvelin palkatessa ryhmän käsikirjoittajia kehittämään vähemmän tunnettuihin hahmoihin, kuten Rautanyrkkiin keskittyviä projekteja. Vuonna 2010, Rich Wilkes palkattiin tekemään uusi luonnos elokuvan käsikirjoituksesta, ja toukokuussa 2013 "Iron Fistin" sanottiin olevan yksi Marvelin tulevista projekteista.


title: Iron Fist (televisiosarja)

text: Lokakuussa 2013 Deadline raportoi Marvel Television valmistelevan VOD-palveluihin ja kaapelitelevisioon neljä draamasarjaa ja yhden minisarjan, Netflixin, Amazon Instant Videon ja WGN America osoittaessa kiinnostusta asiaan. Viikkoja myöhemmin Marvel ja Disney julkistivat Marvel Televisionin ja ABC Studiosin toteuttavan Netflixille näytellyt televisiosarjat Rautanyrkistä, Daredevilistä, Jessica Jonesista ja Luke Cagesta, johtaen lopulta Puolustajista kertovaan minisarjaan. Huhtikuussa 2015 paljastettii, että sarjan virallinen nimi on "Marvel's Iron Fist". Marraskuussa Marvel Televisionin johtaja ja vastaava tuottaja Jeph Loeb käsitteli huhuja Marvelin hankaluuksista toteuttaa Rautanyrkin mystiset elementit tai että sarja korvattaisiin Tuomarista kertovalla sarjalla. Hän ilmoitti Marvelin ja Netflixin aikovan olla raportoimatta mitän "Iron Fististä" ennen "Jessica Jonesin" pjulkaisua. Loeb lupasi kuitenkin pian julkistaa sarjan showrunnerin, ja kuukauden kuluttua Marvel lopulta paljasti, että showrunneriksi oli palkattu Scott Buck. "Iron Fistin" oli alun perin tarkoitus olla Marvelin kolmas Netflix-sarja ja ilmestyä "Jessica Jonesin" jälkeen, mutta lopulta "Luke Cage" päätettiin toteuttaa ensin, näyttelijä Mike Colterin tehtyä läpimurtonsa esittämällä sen nimikkohahmoa ensin "Jessica Jonesissa" ja Marvelin halutessa "seurata vauhtia". John Dahl, Cindy Holland, Allie Goss, Alison Engel, Kris Henigman, Alan Fine, Stan Lee, Joe Quesada, Dan Buckley, Jim Chory, Loeb ja Buck toimivat sarjan vastaavina tuottajina.


title: Iron Fist (televisiosarja)

text: Toinen tuotantokausi tilattiin heinäkuussa 2017. Raven Metzner valittiin uudeksi showrunneriksi. Loebin mielestä Metznerin ”rakkaus kaikkia Rauntanyrkin ominaisuuksia kohtaan sekä tietämys kamppailulajielokuvista tekivät hänestä täydellisen valinnan” uudeksi showrunneriksi. 12. lokakuutta 2018 Netflix päätti lopettaa sarjan, vaikka Marvel wanting olisi halunnut jatkaa sitä. Marvel kertoi kuitenkin hahmojen yhä ”elävän” lopettamisesta huolimatta. "Deadline" raportoi, että Disney harkitsi sarjan tuomista takaisin oman suoratoistopalvelunsa kautta.


title: Iron Fist (televisiosarja)

text: Näyttelijöiden valinta alkoi marraskuussa 2015. Finn Jones valittiin näyttelemään Danny Randia / Rautanyrkkiä helmikuussa 2016, minkä Marvel vahvisti virallisesti maaliskuussa. Buck kommentoi Jonesin valitsemista sanomalla "näimme hänet ja jotenkin tiesimme heti, että siinä on miehemme... Hän vain näytti mahdolliselta näyttämään tarvittaessa [hahmon nuorekkaan optimismin ja kovan asenteen] ja joskus kaiken kerralla, joten hän oli kykenevä ja joustava valinta herättämään hahmon henkiin." Huhtikuussa Jessica Henwick valittiin näyttelemään Colleen Wingiä, David Wenham Harold Meachumia, sekä Jessica Stroup ja Tom Pelphrey Haroldin lapsia, Joy Meachumia ja Ward Meachumia. Kesäkuussa Sacha Dhawan valittiin näyttelemään Davosia, Randin entistä ystävää K'un-Lunista, vaikka rooli paljastettiinkin vasta maaliskuussa 2017. Lokakuussa 2016 paljastettiin, että Rosario Dawson palaisi aiemmista Marvelin Netflix-sarjoissa tuttuun rooliinsa Claire Templena. Lisäksi Ramón Rodríguez näyttelee Wingin entistä opettajaa ja rikollisjärjestö Käden johtajiin kuuluvaa Bakutoa.


title: Iron Fist (televisiosarja)

text: Jones, Henwick, Pelphrey, Stroup ja Dhawan palaavat rooleihinsa toisella tuotantokaudella. Kauden paljastuksen yhteydessä mainittiin, että Simone Missick palaisi edellisistä MCU:n Netflix-sarjoista Misty Knightin rooliin. Tämä mahdollistaa Wingin ja Knightin sarjakuvissa muodostaman kaksikon, Lohikäärmeen Tytärten, mahdollisen esiintymisen sarjasta. Lisäksi Alice Eve liittyi näyttelijäkaartiin Mary Walkerin roolissa sekä James Chen Sam Chungin roolissa.


title: Iron Fist (televisiosarja)

text: Sarja kuvattiin New Yorkissa ja siellä työstettiin myös sarjan ääniraitaa. Manuel Billeter toimi sarjan kuvaajana, kuvattuaan aiemmin "Jessica Jonesin" ja "Luke Cagen", Brett Chanin toimiessa sarjan stunt-koordinoijana ja second unit -ohjaajana. "Iron Fist" kuvattiin HDR-tekniikalla, minkä Billeter sanoi lisäävän työhönsä "oppimiskäyrän", pakottaen hänet miettimään uudelleen miten kuvata tietyt kohtaukset.


title: Iron Fist (televisiosarja)

text: Lokakuun 2016 lopussa Trevor Morrisin kerrottiin vastaavan sarjan musiikin säveltämisestä. Lisäksi sarjassa soi A Tribe Called Questin, Run The Jewelsin, Vince Staplesin, Outkastin ja Killah Priestin musiikkia. Marvel julkaisi Morrisin säveltämän soundtrack-albumin digitaalisesti 17. maaliskuuta 2017 Hollywood Recordsin kautta.


title: Iron Fist (televisiosarja)

text: "Iron Fist" katsottavissa suoratoistopalvelu Netflixissä, kaikilla alueilla, joissa se on saatavilla, UHDTV 4K ja HDR-laaduilla. Ensimmäisen kauden kaikki 13 jaksoa julkaistiin samanaikaisesti 17. maaliskuuta, jotta ihmiset voisivat katsoa useampia jaksoja peräkkäin; se on ollut muidenkin Netflix-sarjojen suosittu katsomistapa. Toinen tuotantokausi, joka koostuu 10 jaksosta, julkaistiin 7. syyskuuta 2018.


title: Kingsglaive: Final Fantasy XV

text: Kingsglaive: Final Fantasy XV on Square Enixin vuonna 2016 julkaistu CGI-animaatioelokuva, jonka on ohjannut Takeshi Nozue ja tuottanut "Final Fantasy XV:n" ohjaaja Hajime Tabata. Elokuva kertoo "Final Fantasy XV:n" päähenkilön Noctis Lucis Caelumin isästä, kuningas Regis Lucis Caelum CXIII:stä, ja tämän kamppailusta Lucisin kuningaskunnan sisällä Final Fantasy XV:n tapahtumien aikana. Tieto elokuvasta julkaistiin 30. maaliskuuta 2016 ja elokuva sai ensi-iltansa 7. heinäkuuta 2016 "Final Fantasy XV:n" kunniaksi, joka julkaistaan saman vuoden marraskuussa. Elokuva tuli saataville Blu-rayna esimerkiksi "Final Fantasy XV:n" Deluxe-version mukana.


title: Kingsglaive: Final Fantasy XV

text: Eos-nimisessä maailmassa sijaitsevaa Lucisin valtakuntaa suojelee kristalli, jonka mahdilla luodulla taikamuurilla Caelumin hallitsijasuku on suojellut valtakuntaansa viholliseltaan, armeijavaltiolta nimeltä Niflheim. Käyttämällä magitek-teknologiaa, Niflheim valloitti useimmat lähellä sijaitsevat maat ja Lucisin pääkaupunki Insomnia säilyi Muurin ansiosta valloittamattomana. Kuningasperhe lähdettyä pyytämään Tenebraen kansalta parannusta prinssi Noctis Lucis Caelumin vakavaan vammaan, Niflheimin joukot yrittivät murhata heidät. Kenraali Glaucan surmattua Tenebraen kuningatar Sylva Nox Fleuretin, kuningas Regis Lucis Caelum CXIII yrittää viedä Tenebraen prinsessa Lunafreyan turvaan, mutta tämä jääkin veljensä prinssi Ravusin kanssa Tenebraeen, joka joutuu Niflheimin valloittamaksi.


title: Kingsglaive: Final Fantasy XV

text: 12 vuotta myöhemmin Insomniaa suojelee Kingsglaiveksi nimetty eliittijoukko, jolla on lupa käyttää kuningasperheen taikavoimia. Niflheimin joukkojen ja daemonien hyökkäyksen aikana, yksi Kingsglaiven jäsenistä, Nyx Ulric, pelastaa ystävänsä Libertus Ostiumin demoneilta vastoin esimiestensä käskyjä. Niflheimin ylivoiman edessä Regis on valmis suostumaan Niflheimin kansleri Ardyn Izunian ehdottamaan aselepoon, jonka ehtoina on että Insomniaa lukuun ottamatta kaikki Lucisin maat luovutetaan Niflheimille ja että Noctis avioituu Lunafreyan kanssa. Kingsglaiven jäsenet eivät ole mielissään kuninkaan päätöksestä. Kaksi päivää ennen rauhansopimuksen allekirjoittamista, Kingsglaiven jäsen Crowe Altius lähetetään soluttatumaan Tenebraeen. Crowen kuoltua Libertus eroaa Kingsglaivesta ja liittyy aselepoa vastustavaan vastarintaliikkeeseen. Regisin ja Niflheimin keisari Iedolas Aldercaptin osallistuttua aselevon kunniaksi järjestettyyn juhlaan, Lunafreya tapaa Nyxin minkä jälkeen Glaucan sieppaa hänet.


title: Kingsglaive: Final Fantasy XV

text: Nyx huomaa Niflheimin valmistelevan hyökkäystä Insomniaan heti juhlien jälkeen. Regis suostuu lähettämään Kingsglaiven taistelemaan vastaan, mutta kapteeni Titus Drautos on kadonnut. Nyx pelastaa Lunafreyan, mutta Kingsglaive kääntyy heitä vastaan. Ainoastaan Nyx, Lunafreya ja kapinallisjohtaja Luche Lazarus selviävät taistelusta hengissä. Yllätyshyökkäyksensä aikana Niflheim tappaa kuninkaan neuvoston jäsenet ja kaupunkiin soluttautuneet vakoojat tuhoavat Muurin vastarintaliikkeen avulla. Linnassa Glauca kohtaa Regisin taistelussa ja leikkaa Luciin sormuksen irti tämän sormesta. Niflheimia auttanut Ravus ottaa sormuksen saadakseen Lucisin hallinnan itselleen, mutta sen voima ei hyväksy häntä, vaan tuhoaa hänet. Nyx, Lunafreya ja Regis ottavat sormuksen ja yrittävät paeta, mutta Glauca surmaa Regisin. Keisari Iedolas ja kansleri Izunia varastavat kristallin ja jättävät demonit tuhoamaan Insomnian.


title: Kingsglaive: Final Fantasy XV

text: Drautos kutsuu Nyxin ja Lunafreyan aukiolle, missä he kaikki joutuvat Luchen väijyttämiksi. Luche paljastaa tappaneensa Crowen ja yrittää tappaa Nyxin, mutta kuolee Lunafreyan huijattua hänet kokeilemaan Luciin sormusta. Libertus ajaa auton Drautosia kohti, joka paljastuu Glaucaksi. Nyx laittaa sormuksen sormeensa ja Lucisin entisten kuninkaiden henget pitävät häntä aluksi arvottomana, mutta häne halunsa suojella kristallia antavat hänelle mahdin käyttää sitä lupaamalla vastineeksi oman henkensä. Annettuaan sormuksen Lunafreyalle, Nyx käyttää sormuksen lainattuja voimia aktivoidakseen entisten kuninkaiden patsaiden mahdilla "Vanhan Muurin". Surmattuaan Glaucan, Nyx itsekin kuolee sopimuksensa mukaisesti. Libertus, Kingsglaiven viimeinen jäsen, aikoo saattaa Lunafreyan pois kaupungista, mutta Lunafreya käskee Libertusia jäämään ja lähtee itse viedäkseen sormuksen Noctisille.


title: Kingsglaive: Final Fantasy XV

text:
Lopputekstien jälkeisessä kohtauksessa Noctisin ja hänen tovereidensa auto hajoaa kesken matkan Altissiaan, johtaen "Final Fantasy XV:n" tapahtumiin.
Elokuvan ohjasi Takeshi Nozue, joka viimeksi toimi apuohjaajana Square Enixin viime CGI-elokuvassa "". "Final Fantasy XV:n" ohjaaja Hajime Tabata toimii elokuvan tuottajana.


title: Grenoble École de Management

text: Grenoble École de Management on eurooppalainen kauppakorkeakoulu, joka toimii Grenoblessa ja Pariisissa. Kauppakorkeakolu perustettiin Ranskassa vuonna 1984 ja on yksi grandes écoles yliopistoista. GEM tarjoaa niin kandidaatti-, maisteri-, kuin tohtoritason koulutusta.


title: Grenoble École de Management

text: Vuonna 2015 GEM oli kahdeskymmenes Financial Timesin Euroopan kauppakorkeakoulujen rankinglistalla. GEM MBA ohjelma löytyy globaalin vertailun sijalta 94.


title: Grenoble École de Management

text: Koululla on kansainvälinen kolmoisakkreditointi (AMBA, EQUIS ja AACSB).


title: Jan Olde Riekerink

text: Jan Olde Riekerink (s. 22. helmikuuta 1963) on alankomaalainen jalkapallovalmentaja ja entinen pelaaja.


title: Jan Olde Riekerink

text: Olde Riekerink pelasi urallaan Eredivisiessä Sparta Rotterdamin paidassa 70 liigaottelua. Hän edusti myös FC Dordrechtia kaudella 1990/91 ja SC Telstaria 1991–1993 Eerste Divisiessä.


title: Jan Olde Riekerink

text: Olde Riekerink opiskeli pelaajauransa aikaan liikuntakasvatusta ja on pelaajauransa jälkeen suorittanut UEFA:n ammattilaisvalmentajan lisenssin. Hän aloitti valmennusuransa AFC Ajaxin organisaatiossa vuonna 1995 juniorivalmentajana. Hän työskenteli eri ikäluokkien joukkueiden valmentajana kesään 2002 saakka. Päävalmentajadebyyttinsä aikuisten tasolla Riekerink teki heinäkuussa 2002, kun hänestä tuli KAA Gentin päävalmentaja. Olde Riekerink luotsasi seuran Belgian liigan kahdeksanneksi kaudella 2002/03. Tammikuussa 2004 hän siirtyi Gentistä FC Emmenin päävalmentajaksi. Joukkue sijoittui hänen alaisuudessaan Eerste Divisiessä vasta sijalle 18 ja kesällä 2005 hän jätti seuran.


title: Jan Olde Riekerink

text: Olde Riekerinkin valmennusura jatkui vuonna 2005 Co Adriaansen apuvalmentajana FC Portossa ja kaudella 2006/07 FK Metalurh Donetskissa. Kesällä 2007 hän palasi Ajaxin organisaatioon juniorivalmennuksen koordinaattoriksi. Hän jätti seuran neljän vuoden rupeaman jälkeen riitauduttuaan Johan Cruyffin kanssa. Elokuussa 2011 Olde Riekerink siirtyi Kiinan jalkapalloliiton palvelukseen. Hän työskenteli nuorten valmennuksen koordinaattorina sekä U19- ja U16-joukkueiden valmentajana.


title: Jan Olde Riekerink

text: Maaliskuussa 2016 Olde Riekerinkistä tuli Galatasarayn päävalmentaja loppukauden kattavalla sopimuksella. Olde Riekrinkin johdolla Galatasaray sijoittui Turkin Superliigassa lopulta kuudenneksi. Vaikean kauden pelasti kolmas perättäinen Turkin cupin mestaruus, joka varmistui Galatasarayn kaadettua Fenerbahçen finaalissa 1–0. Riekerink jatkoi Galatasarayn peräsimessä kaudelle 2016/17. Joukkue pelasi tasaisen varmasti Turkin liigan kärjen tuntumassa, muttei pystynyt nousemaan sarjan kärkisijalle. Kun joukkue helmikuussa 2017 hävisi yllättäen sarjan häntäpään Kayserisporille 0–1 ja ero sarjakärkeen kasvoi viiteen pisteeseen, seurajohto erotti Riekerinkin.


title: Jan Olde Riekerink

text: Toukokuussa 2018 Riekerink allekirjoitti valmennussopimuksen Eredivisie-seura SC Heerenveenin kanssa.


title: Steve McNair

text: Stephen LaTreal ”Steve” McNair (14. helmikuuta 1973 Mount Olive, Mississippi – 4. heinäkuuta 2009 Nashville, Tennessee) oli yhdysvaltalainen amerikkalaisen jalkapallon pelaaja, pelipaikaltaan pelinrakentaja.


title: Steve McNair

text: McNair oli kolmas varaus vuoden 1995 . Hänestä tuli tuolloin historian korkeimmalla varattu afroamerikkalainen pelinrakentaja. Hän pelasi nykyisessä Tennessee Titansin organisaatiossa jo Houstonissa, ja edusti seuraa lopulta 11 vuoden ajan.


title: Steve McNair

text: Ennen kautta 2006 McNair kaupattiin Baltimore Ravensiin, ja pelasi joukkueessa kahden kauden ajan. Hän ilmoitti lopettamisestaan huhtikuussa 2008.


title: Steve McNair

text: McNair valittiin urallaan neljästi NFL:n tähdistöotteluun Pro Bowliin, ja kaudella 2003 koko sarjan arvokkaimmaksi pelaajaksi.


title: Steve McNair

text: McNair ja hänen rakastajattarensa Sahel Kazemi löydettiin kuolleina 4. heinäkuuta 2009 vuokra-asunnosta Nashvillen keskustassa. Kazemi oli ampunut ensin McNairin, ja tappanut tämän jälkeen itsensä.


title: Emanuele Del Vecchio

text: Emanuele Del Vecchio, joka käytti pelaajanimenään sukunimeään Del Vecchio (24. syyskuuta 1934 São Vicente, São Paulo – 7. lokakuuta 1995 Santos, São Paulo) oli brasilialainen maajoukkuetason jalkapalloilija, pelipaikaltaan hyökkääjä.


title: Emanuele Del Vecchio

text: Del Vecchio aloitti uransa jalkapalloilijana vuonna 1954 Santosissa, jossa voitti Campeonato Paulistan vuosina 1955 ja 1956. Vuonna 1955 hän oli turnauksen paras maalintekijä 23 maalillaan. Sen jälkeen Del Vecchio siirtyi Italiaan, missä hän teki Veronassa pelaamissaan 27 Serie A -ottelussa 13 maalia. Tämän jälkeen Del Vecchio pelasi Napolissa 68 ottelua, joissa teki 27 maalia ennen kuin siirtyi Padovaan, missä teki 21 ottelussa kahdeksan maalia. Liityttyään Milaniin hän teki yhdeksässä ottelussa kolme maalia kaudella seuran voittaessa maansa mestaruuden. Del Vecchio palasi vuonna 1962 Padovaan, missä pelasi neljä ottelua ennen siirtymistään Argentiinan liigaan. Siellä hän pelasi Boca Juniorsissa kuusi ottelua, joissa teki kolme maalia. Uransa loppupuolella hän palasi kotimaahansa, missä pelasi São Paulossa, Bangussa ja Atlético Paranaensessa ennen lopettamistaan.


title: Emanuele Del Vecchio

text: Del Vecchio pelasi vuosina 1956–1957 Brasilian jalkapallomaajoukkueessa yhdeksän ottelua, joissa teki yhden maalin. Joukossa oli neljä ottelua, jotka hän pelasi Etelä-Amerikan-mestaruusturnauksessa vuonna 1956. Ensimmäisen varsinaisen maaottelunsa Del Vecchio pelasi 24. tammikuuta 1956 Chileä vastaan. Puolivirallisesti hän oli tosin edustanut maataan jo vuoden 1955 Roca Cupissa. Maajoukkueuransa ainoaksi jääneen maalin hän teki 16. kesäkuuta 1957 ottelussa Portugalia vastaan. Viimeisen maaottelunsa Del Vecchio pelasi 10. heinäkuuta 1957 Argentiinaa vastaan.


title: Jincheng

text: Jincheng () on prefektuuritason kaupunki Kiinan Shanxin maakunnan kaakkoisosassa. Kaupungin pinta-ala on 9 484 neliökilometriä ja väkiluku noin 2,28 miljoonaa (vuonna 2010). Kaupungin keskusta sijaitsee linnuntietä noin 270 kilometriä maakunnan pääkaupunki Taiyuanista eteläkaakkoon.


title: Jincheng

text: Kaupunki rajoittuu pohjoisessa Linfenin ja Changzhin, idässä Xinxiangin, kaakossa Jiaozuon ja lännessä Yunchengin prefektuuritason kaupunkeihin. Etelässä naapurina on Jiyuanin piirikuntatason kaupunki, jolla on aliprefektuurin status.


title: Jincheng

text:
Piirikuntatasolla kaupunki jaetaan yhteen kaupunkipiiriin, yhteen piirikuntatason kaupunkiin ja neljään piirikuntaan.
Jinchengissä on huomattavaa mineraalivarantoa, erityisesti kivihiilivarantoa. Kivihiilit ovat pääosin antrasiitteja, jotka ovat hyviä laatuisia kivihiilejä. Antrasiittivaranto Jinchengissä muodostaa yli puolet siitä Shanxin maakunnassa ja neljäsosaa siitä koko Kiinassa.


title: Santanen

text: Santanen on suomalainen sukunimi. Se on nuorehko länsisuomalainen sukunimi, joka on johdettu liittämällä vanhojen itäsuomalaisten sukunimien mallista omaksuttu johdin -"nen" luontoaiheiseen sanaan, joka on osassa tapauksista saatu asuinpaikan nimestä. (vrt. esim. Virtanen, Mäkinen ja Nieminen).


title: Amstel Gold Race 2016

text: Amstel Gold Race 2016 oli järjestyksessään 51. maantiepyöräilyn Amstel Gold Race -kilpailu. Se käytiin 248,7 kilometrin reitillä Maastrichtista Berg en Terblijtiin 17. huhtikuuta 2016. Kilpailureitillä oli 34 nousua, joista Cauberg noustiin neljä kertaa. Viimeisen kerran sen huippu saavutettiin 1,8 kilometriä ennen maalia.


title: Amstel Gold Race 2016

text: Enrico Gasparotto voitti kilpailun kukistettuaan kahden miehen loppukirissä Michael Valgrenin. He olivat karanneet pääjoukolta Caubergia viimeisen kerran noustaessa, heti irtiotossa olleen Tim Wellensin tavoitettuaan. Sonny Colbrelli sijoittui kolmanneksi.


title: Amstel Gold Race 2016

text:
Lähteet: Velonews, Pro Cycling Stats
Kilpailussa olivat mukana seuraavat joukkueet:


title: Dietyyliatsodikarboksylaatti

text: Dietyyliatsodikarboksylaatti eli DEAD tai DAD (CHNO) on atsoestereihin kuuluva orgaaninen yhdiste. Yhdistettä käytetään orgaanisen kemian synteeseissä.


title: Dietyyliatsodikarboksylaatti

text: Dietyyliatsodikarboksylaatti on huoneenlämpötilassa keltaista tai oranssia nestettä. Yhdiste on hyvin reaktiivista ja on taipuvainen räjähtämään kuumennettaessa. Yhdiste liukenee moniin orgaanisiin liuottimiin kuten dietyylieetteriin, dikloorimetaaniin ja tolueeniin. Yhdiste on hapetin. Dietyyliatsodikarboksylaatilla esiintyy cis-trans-isomeriaa ja trans-isomeeri on termodynaamisesti stabiilimpi ja siten tasapainotilassa vallitseva muoto.


title: Dietyyliatsodikarboksylaatti

text: Dietyyliatsodikarboksylaattia voidaan valmistaa etyyliklooriformiaatin ja hydratsiinin välisellä reaktiolla. Reaktiossa muodostuu dietyylihydratsodikarboksylaattia, joka voidaan hapettaa dietyyliatsodikarboksylaatiksi.


title: Dietyyliatsodikarboksylaatti

text: Erityisesti dietyyliatsodikarboksylaattia käytetään reagenssina yhdessä trifenyylifosfiinin kanssa niin kutsutussa Mitsunobu-reaktiossa. Sitä voidaan käyttää myös hapettimena, amiinien, dienofiilinä atsa-Diels–Alder-reaktioissa ja enofiilina eenireaktioissa. Tioureat reagoivat dietyyliatsodikarboksylaatin ja trifenyylifosfiinin kanssa muodostaen karbodi-imidejä.


title: La Flèche Wallonne 2016

text: La Flèche Wallonne 2016 oli järjestyksessään 80. maantiepyöräilyn La Flèche Wallonne -kilpailu. Se käytiin 196 kilometrin reitillä Marche-en-Fammene – Mur de Huy 20. huhtikuuta 2016. Kilpailu kuului UCI World Touriin.


title: La Flèche Wallonne 2016

text: Alejandro Valverde voitti kilpailun ennätyksellisesti neljännen kerran. Hän aloitti loppukirinsä vasta sata metriä ennen maalia eikä Julian Alaphilippe kyennyt vastaamaan hänen kiriinsä. Daniel Martin sijoittui kolmanneksi.


title: La Flèche Wallonne 2016

text:
Lähteet: Pro Cycling Stats, Velonews
Kilpailussa olivat mukana seuraavat joukkueet:


title: D. J. Richardson

text: Dietrich James ”D. J.” Richardson (s. 11. helmikuuta 1991 Peoria, Illinois) on yhdysvaltalainen koripalloilija, pelipaikaltaan heittävä takamies. Illinois'n yliopistossa pelannut Richardson on pelannut ammattilaisena Suomen, Belgian ja Itävallan pääsarjoissa. Kaudella 2015–2016 Richardson voitti Suomen mestaruuden, ja hänet valittiin kauden parhaaksi ulkomaalaispelaajaksi sekä kauden SM-finaalien arvokkaimmaksi pelaajaksi.


title: D. J. Richardson

text: Richardson pelasi vuodet 2009–2013 Illinois'n yliopiston joukkueessa. Yliopiston jälkeen häntä ei varattu . Richardson harjoitteli syksyllä 2013 NBA-joukkue Utah Jazzin kanssa mutta ei saanut sopimusta. Hän siirtyi eurooppalaisille ammattilaskentille Itävaltaan, UBC Güssing Knightsiin, missä hän pelasi syyskauden ajan. Tammikuussa 2014 Richardson siirtyi Venezuelan pääsarjaan, mutta hän loukkasi nilkkansa maahan saapumistaan seuranneena päivänä eikä pelannut sarjassa yhtään ottelua.


title: D. J. Richardson

text: Heinäkuussa 2014 Richardson teki sopimuksen Suomen pääsarjassa pelanneen Korikobrien kanssa. Hän pelasi Korikobrissa tammikuun alkuun asti 16,4 pisteen, 4,0 levypallon ja 1,8 korisyötön keskiarvoilla tehden parhaimmillaan 30 pistettä yksittäisessä ottelussa. Helmikuussa Richardson siirtyi saman sarjan Kouvoihin, joka palkkasi Richardsonin pääasiassa varmistukseksi loukkaantumisten varalta. Richardson pelasi Kouvoissa viidessä runkosarja- ja kolmessa pudotuspeliottelussa, mutta joukkueen kausi päättyi tappioon puolivälierissä. Richardson oli Korisliigan runkosarjan toiseksi tarkin kolmen pisteen heittojen heittäjä 42,4 prosentin keskiarvollaan.


title: D. J. Richardson

text: Richardson teki Kouvojen kanssa yksivuotisen jatkosopimuksen kesäkuussa 2015. Hän pelasi Kouvoissa runkosarjan 15,7 pisteen ja 3,5 levypallon ottelukohtaisilla keskiarvoilla. Kouvot sijoittui runkosarjassa kolmanneksi ja voitti puolivälierissä Salon Vilppaan ottelusarjan ratkaisseen viidennen ottelun viime sekuntien korilla. Ensimmäisessä välieräottelussa BC Nokiaa vastaan Richardson heitti uuden piste-ennätyksensä Korisliigassa, 31 pistettä. Loppuotteluissa Kouvot kohtasi Tampereen Pyrinnön, jonka se voitti 4–1-otteluvoitoin. SM-kultamitalisti Richardson valittiin kauden päätteeksi vuoden ulkomaalaisvahvistukseksi ja SM-finaalien parhaaksi pelaajaksi.


title: D. J. Richardson

text: Kesäkuussa 2016 Richardson teki sopimuksen belgialaisen pääsarjajoukkue Spirou Charleroin kanssa.


title: D. J. Richardson

text: Valmentaja Jyri Lehtonen on kuvaillut Richardsonia erinomaiseksi heittäjäksi.


title: Darrent Williams

text: Darrent Demarcus Williams (27. syyskuuta 1982 Fort Worth, Texas – 1. tammikuuta 2007 Denver, Colorado) oli yhdysvaltalainen amerikkalaisen jalkapallon pelaaja, pelipaikaltaan kulmapuolustaja.


title: Darrent Williams

text: Williams pelasi Denver Broncosissa 27 NFL-ottelua kausilla 2005 ja 2006.


title: Darrent Williams

text: Williams menehtyi drive-by -ampumavälikohtauksessa uudenvuodenpäivänä 2007. Crips-katujengin jäsen Willie D. Clark tunnusti murhan vuonna 2008, ja tuomittiin elinkautiseen vankeusrangaistukseen huhtikuussa 2010.


title: Ron Bonham

text: Ronald D. ”Ron” Bonham (31. toukokuuta 1942 Muncie, Indiana – 16. huhtikuuta 2016) oli yhdysvaltalainen koripalloilija. Bonham pelasi NBA:ssa kaksi kautta ja ABA:ssa yhden kauden. Hän voitti kummallakin NBA-kaudella Boston Celticsissä sarjan mestaruuden.


title: Ron Bonham

text: Cincinnatin yliopistossa pelannut Bonham varattiin NBA:han 16. vuorolla . Hän edusti seuraavat kaksi kautta varauksen tehnyttä Boston Celticsiä ja voitti kummallakin kaudella NBA:n mestaruuden. Kummallakin kaudella Bonhamin Celticsiä vastaan loppuotteluissa pelasi Los Angeles Lakers. Kaudella 1967–1968 Bonham edusti ABA-joukkue Indiana Pacersia.


title: Ron Bonham

text: Urallaan myös Yhdysvaltain yliopistomestaruuden vuonna 1962 voittanut Bonham kuoli 73-vuotiaana 16. huhtikuuta 2016.


title: Michael Valgren

text: Michael Valgren Andersen (s. 7. helmikuuta 1992 Kööpenhamina) on tanskalainen maantiepyöräilijä. Hän aloitti ammattilaisuransa Tinkoff-tallissa, jota edusti vuodet 2014–2016. Kausilla 2017−2018 hän ajoi Astana Teamissa ja vuodesta 2019 Dimension Data -joukkueessa.


title: Michael Valgren

text: Valgren voitti maantieajon Tanskan-mestaruuden 2014. Hän voitti samana vuonna Tanskan ympäriajon kokonaiskilpailun 15 sekunnin erolla Lars Bakiin. Hän sijoittui toiseksi Amstel Gold Racessa 2016 hävittyään kahden miehen loppukirissä Enrico Gasparottolle. Hän voitti samana vuonna Tanskan ympäriajon kymmenen sekunnin erolla Magnus Cort Nielseniin.


title: Michael Valgren

text: Valgren voitti vuonna 2018 Omloop Het Nieuwsblad-kilpailun 12 sekunnin erolla Łukasz Wiśniowskiin. Hän voitti samana keväänä Amstel Gold Racen kukistettuaan loppukirissä Roman Kreuzigerin.


title: Michael Valgren

text: Lähteet: Pro Cycling Stats, Cycling Archives


title: Martinniemen ortodoksinen rukoushuone

text: Martinniemen ortodoksinen rukoushuone eli Pyhien apostolien Pietarin ja Paavalin sekä Pyhittäjä Arseni Konevitsalaisen rukoushuone sijaitsee Martinniemen kaupunginosassa Oulussa. Sisäilmaongelmien vuoksi rukoushuone ei ole ollut käytössä lokakuusta 2015 lähtien Seurakunnan valtuusto päätti poistaa tsasounan kirkollisesta käytöstä tammikuussa 2016.


title: Martinniemen ortodoksinen rukoushuone

text: Arkkitehti Ilmari Ahosen suunnitteleman rukoushuoneen piirustukset hyväksyttiin 1955, mutta rukoushuone vihittiin Pietarin ja Pyhän Paavalin muistoksi vasta 27. toukokuuta 1962. Tsasounan nimeen liitettiin Arseni Konevitsalainen, kun Tornion Apostolien Pietarin ja Paavalin kirkko otettiin uudelleen kirkolliseen käyttöön 1987. Samalla Martinniemen rukoushuoneen praasniekka siirtyi kesäkuun 12. päivään.


title: Martinniemen ortodoksinen rukoushuone

text: Rukoushuoneen ikonostaasin on maalannut taiteilija Pentti Melanen.


title: Steponas Darius

text: Steponas Darius (alun perin Steponas Darašius, Yhdysvalloissa tunnettu nimellä Stephen Darius; 8. tammikuuta 1896 Rubiške, Liettua – 17. heinäkuuta 1933 Pszczelnik, Puola) oli liettualainen lentäjä.


title: Steponas Darius

text: Darius syntyi Rubiškessa, silloisen Venäjän keisarikunnan Kaunasin kuvernementin alueella. Hän muutti perheensä kanssa Yhdysvaltoihin vuonna 1907. Hän liittyi Yhdysvaltain armeijaan vuonna 1917 Yhdysvaltain lähdettyä mukaan ensimmäiseen maailmansotaan ja vaihtoi sukunimensä muotoon Darius. Hän palveli puhelinoperaattorina Ranskassa. Darius palasi Liettuaan vuonna 1920 ja liittyi Liettuan armeijaan, jonka sotilaskoulusta hän valmistui seuraavana vuonna. Hän oli mukana järjestämässä Klaipėdan kapinaa vuonna 1923. Liettuassa ollessaan hän hankki myös lentolupakirjan.


title: Steponas Darius

text: Darius oli innokas urheilija. Liettuassa ollessaan hän pelasi muun muassa koripalloa, baseballia, jääkiekkoa ja jalkapalloa, jossa hän edusti Liettuan jalkapallomaajoukkuetta sen ensimmäisessä virallisessa ottelussa Viroa vastaan 23. kesäkuuta 1923. Hän oli ensimmäinen, joka julkaisi Liettuassa lehtisiä koripallosta ja baseballista, joten hänen katsotaan tuoneen lajit Liettuaan. Darius perusti myös "Sporto Žurnalas" -urheilulehden.


title: Steponas Darius

text: Hän palasi Yhdysvaltoihin vuonna 1927 ja alkoi työskennellä ilmailun parissa. Hän perusti South Bend Airways -lentoyhtiön, jonka laivastoon kuului Pheasant H-10 ja Longwing Eaglerock.


title: Steponas Darius

text: 15. heinäkuuta 1933 hän yritti Stasys Girėnasin kanssa välilaskutonta lentoa New Yorkista Kaunasiin. He ylittivät Atlantin "Lituanicaksi" nimetyllä Bellanca CH-300 Pacemaker -koneellaan 37 tunnissa 11 minuutissa. Kone syöksyi kuitenkin maahan 17. heinäkuuta hieman puolen yön jälkeen Kuhdammin kylässä Saksassa (nykyään Pszczelnik Puolassa). Syyksi arveltiin vaikeita sääoloja ja moottoriongelmia. Darius ja Girėnas kuolivat molemmat maahansyöksyssä. He olivat lentäneet yli 6 400 kilometriä ja olivat vain 650 kilometrin päässä kohteestaan.


title: Brauron

text: Brauron (, ) oli antiikin aikainen Artemiin pyhäkköalue itäisessä Attikassa Kreikassa. Se kuului Ateenan kaupunkivaltion alaisuuteen. Brauronin arkeologinen kohde sijaitsee Markópoulo Mesogaíaksen kunnan ja Spáta-Artémidan kunnan rajalla lähellä nykyistä Vravrónaksen kylää, noin 38 kilometriä Ateenan keskustasta itään.


title: Brauron

text: Brauron oli paitsi Artemiin myös Ifigeneian kulttipaikka, ja siellä sijaitsivat Artemiille omistettu temppeli sekä Ifigeneian hauta tai heroon. Arkeologisen alueen yhteydessä toimii Brauronin arkeologinen museo.


title: Brauron

text: Brauronin alueelta on löydetty jälkiä asutuksesta neoliittiselta kaudelta sekä myöhäiseltä pronssikaudelta. Läheltä on löydetty muun muassa mykeneläisaikaisia hautoja. Itse pyhäkkö on syntynyt 700-luvulla eaa., ja se on Attikan varhaisimpia tunnettuja pyhäkköjä. Sen alku oli paikalla olleessa pyhänä pidetyssä lähteessä. Kreikkalaisessa mytologiassa katsottiin, että Ifigeneia ja Orestes toivat Artemiin kultin ja puisen kulttikuvan paikalle Tauriista, Skyytiasta (nykyiseltä Krimiltä). Brauronia pidettiin myös Ifigeneian hautapaikkana.


title: Brauron

text: Ensimmäinen temppeli rakennettiin paikalle arkaaisella kaudella noin vuonna 500 eaa. Se tuhoutui persialaisten hyökkäyksessä vuonna 480 eaa. Persialaisten myös kerrotaan vieneen puisen kulttikuvan Susaan. Uusi Artemiin temppeli rakennettiin lähes samalle paikalle noin vuonna 480–450 eaa.


title: Brauron

text: Pyhäkköalueella palvottiin Artemista tämän ominaisuudessa synnyttämisen suojelijana. Ifigeneiaa kunnioitettiin Artemiin papittarena samassa ominaisuudessa. Artemis Brauronian kultti oli erityisesti naisten ja tyttöjen kultti. Synnyttäneet naiset antoivat Artemiille lahjaksi vaatteita, kun taas synnytyksessä kuolleiden puolesta vaate annettiin Ifigeneialle.


title: Brauron

text: Paikalliseen kulttiin kuului myös, että 5–10-vuotiaat tytöt, "arktoi" (”karhut”), pukeutuivat karhuiksi ja tanssivat, tai toisen näkemyksen mukaan juoksivat alttarin ympäri ("arkteia"). Kyseessä lienee ollut jonkinlainen tyttöjen siirtymäriitti kohti murrosikää. Alun perin pukeuduttiin mahdollisesti karhuntaljoihin ja myöhemmin sahramilla keltaiseksi värjättyihin vaatteisiin. Ateenan Akropoliilla sijaitsi Brauroneion-rakennus, joka liittyi Brauronin kulttiin ja joka neljäs vuosi vietettyyn "Brauronia"-juhlaan, johon kuului kulkue Ateenasta Brauroniin.


title: Brauron

text: Paikka hylättiin läheisen Erasinos-joen tulvimisen vuoksi hellenistisellä kaudella 200-luvulla eaa. Roomalaisella kaudella sen käytöstä ei ole juurikaan merkkejä. 500-luvulla jaa. temppelin osia käytettiin kristillisen basilikakirkon rakentamiseen pyhäkön lähelle.


title: Brauron

text: Alueen arkeologiset kaivaukset suoritti Ateenan arkeologinen seura vuosina 1946–1952 ja 1956–1963.


title: Brauron

text: Brauron sijaitsi pienen lahden pohjukassa ja Erasinos-joen suussa hieman soisella alueella. Pyhäkköalueen ytimenä olivat luola sekä lähde, jotka olivat paikan kaikkein pyhimpänä pidetyt kohteet. Artemiille osoitetut uhrit ilmeisesti heitettiin lähteeseen. Paikan temppelit ja pyhäköt oli rakennettu aivan niiden lähelle.


title: Brauron

text: Artemiin temppeli


title: Brauron

text: Pyhäkköpihalla oli Artemiin temppeli, joka edusti doorilaista tyyliä. Se oli rakennettu porrastetulle korokkeelle ja sen koko oli noin 19,2 x 10,4 metriä. Temppelissä oli naos eli cella ja sen itäpuolella pronaos, jonka etupuolella oli kaksi pylvästä. Naoksen takaosassa oli adyton. Kaksi neljän pylvään riviä jakoivat naoksen kolmeen laivaan. Pyhä lähde oli temppelin luoteiskulmassa. Artemiin alttari oli tavan mukaan jossakin temppelin itäpuolella. Sen oletetulla paikalla on nykyisin pieni kirkko. Temppelistä on säilynyt vain sen perustukset.


title: Brauron

text: Stoa


title: Brauron

text: Temppelin pohjoispuolella oli kolmisiipinen, pii-kirjaimen muotoinen stoa eli pylväshalli. Se edusti myös doorilaista tyyliä ja rakennettiin noin vuonna 430–420 eaa. Stoan pohjois- ja länsisiivissä oli lukuisia huoneita, jotka olivat lähes kaikki kooltaan noin 6 x 6 metriä, kun taas pidempää itäsiipeä ei oltu jaettu huoneisiin. Huoneista on löydetty merkkejä sohvista ja pöydistä, ja niitä käytettiin ilmeisesti kulttiin osallistuneiden ruokailutilana. Lisäksi stoassa säilytettiin Artemiille annettuja votiivilahjoja. Osa stoan pohjoissiiven pylväiköstä on kunnostettu.


title: Brauron

text: Ifigeneian hauta tai heroon


title: Brauron

text: Luolan paikalla noin 10 metriä temppelistä kaakkoon oli pieni rakennus, joka esitti mahdollisesti Ifigeneian hautaa tai toimi tämän heroonina. Luolan katto oli romahtanut 400-luvun puolessa välissä eaa., jolloin paikalla luolassa ollut aiempi rakennelma tuhoutui.


title: Brauron

text: Muut rakennukset


title: Brauron

text: Kirjallisten lähteiden mukaan alueella on ollut myös gymnasion ja palaistra, mutta niitä ei ole kaivettu esiin. Pyhäkön länsipuolelta on löydetty 400-luvulla eaa. rakennetun kivisen sillan jäänteet, mikä on suhteellisen harvinainen löytö tuolta ajalta. Silta ylitti lähteestä alkunsa saaneen virran, joka virtasi Erasinos-jokeen. Sillan pinta-ala on noin 9 x 9 metriä.


title: Brauron

text: Esinelöydöt


title: Brauron

text: Alueelta tehdyt esinelöydöt ovat Brauronin arkeologisessa museossa arkeologisen alueen lähellä. Monet löydetyistä esineistä ovat naisiin ja tyttöihin liittyviä votiivilahjoja. Alueelta on löydetty muun muassa Artemiin kunniaksi pystytettyjä patsaita. Osa niistä esittää "arktoi"-tyttöjä.


title: Heksamilion

text:
Heksamilion (; myös "Hexamilion") oli antiikin aikainen ja keskiaikainen muuri Korintin kannaksella Kreikassa. Sen rauniot sijaitsevat nykyisten Kórinthoksen ja Loutráki-Perachóra-Ágioi Theódoroin kuntien alueella.
Korintin kannaksen yli oli rakennettu useita muureja jo aiemmin antiikin aikana. Kannas oli linnoitettu muurilla muun muassa persialaissotien aikaan 400-luvulla eaa. Heksamilion-muuri rakennettiin myöhäisantiikin aikana 400-luvulla jaa. alun perin suojaamaan Korintin kaupunkia ja sen aluetta pohjoisesta tulleiden visigoottien hyökkäyksiltä. Muurin rakentamiseen käytettiin kannaksen alueen antiikin aikaisten rakennusten, kuten Isthmian Poseidonin temppelin, osia.


title: Heksamilion

text: Heksamilion sai nimensä siitä, että sen pituus oli kuusi roomalaista mailia, mikä tekisi noin 8,9 kilometriä. Muuri ylitti Korintin kannaksen sen eteläosassa laivoja varten tehdyn Diolkos-vetotien ja nykyisen Korintin kanavan linjausten eteläpuolella. Muurissa oli yhteensä 153 tornia.


title: Heksamilion

text: Heksamilion-muuri oli käytössä ja sitä pidettiin yllä keskiajan lopulle saakka, ja se toimi linnoitteena turkkilaisia osmaneja vastaan vielä 1300- ja 1400-luvuilla. Osmanit tuhosivat muurin vuosina 1397 ja 1446. Sitä yritettiin kunnostaa viimeisen kerran 1450-luvun alussa, kunnes osmanit valtasivat alueen vuonna 1452.


title: Heksamilion

text: Muuria on kaivettu esiin useista kohdista, kuten , ja .


title: Isthmia

text: Isthmia () oli antiikin aikainen Poseidonin pyhäkköalue, joka sijaitsi Korintin kannaksella Kreikassa. Se kuului Korintin alaisuuteen ja tunnetaan ennen kaikkea Poseidonin temppelistä sekä paikalla järjestetyistä Isthmian kisoista. Isthmian arkeologinen alue sijaitsee Loutráki-Perachóra-Ágioi Theódoroin kunnassa nykyisen Isthmían kylän ja Kyrás Vrýsin kylän välisellä alueella, noin kuusi kilometriä itäkaakkoon nykyisestä Kórinthoksen kaupungista.


title: Isthmia

text:
Isthmia oli alun perin ennen kaikkea Poseidonin pyhäkköalue sekä tämän kunniaksi järjestettyjen Isthmian kisojen pitopaikka. Nimi Isthmia viittasi alun perin juuri kisoihin ja on paikannimenä myöhempää perua. Poseidonin kultti Isthmiassa sai alkunsa viimeistään 700-luvulla eaa. Ensimmäinen temppeli rakennettiin paikalle arkaaisella kaudella noin vuonna 700 eaa.
Kreikkalaisen mytologian mukaan Isthmian kisat perusti joko Sisyfos tai Theseus. Korinttilaisten itsensä mukaan ne perusti Sisyfos Saroninlahteen hukkuneen Melikertes-Palaimonin muistoksi delfiinin tuotua tämän ruumiin Isthmiaan. Ateenalaiset sen sijaan pitivät perustajana Theseusta. Historiallisesti tiedetään, että kisoista tuli yksi panhelleenisistä kisoista 49. olympiadin aikana eli 582–578 eaa. Ne järjestettiin keväisin joka toinen vuosi, ennen ajanlaskun alkua parillisina ja sen jälkeen parittomina vuosina. Kisat olivat Korintin hallinnassa muulloin, paitsi ajalla 146–44 eaa., jolloin kaupunki oli raunioina roomalaisten tuhottua sen. Tuona aikana kisoja hallinnoi Sikyon, ja ne oli ehkä myös siirretty Sikyoniin.


title: Isthmia

text: Pyhäkköaluetta laajennettiin klassisella kaudella. Tulipalossa tuhoutunut temppeli rakennettiin uudelleen noin vuonna 465–450 eaa. Se oli käytössä vielä roomalaisella kaudella. Keisari Nero vieraili Isthmiassa ja sen kisoissa vuonna 67 jaa. Tuolloin hän muun muassa ilmoitti kisojen osallistujille aloittavansa Korintin kanavan rakentamisen.


title: Isthmia

text: Visigootit tuhosivat Isthmian alueen vuonna 395. 400–500-lukujen taitteessa alueen rakennusten kivet käytettiin kannaksen poikki rakennetun Heksamilion-linnoitusmuurin rakentamiseen.


title: Isthmia

text: Alueen arkeologiset tutkimukset alkoivat vuonna 1883 Paul Monceaus'n johdolla. Ensimmäisiä kaivauksia suoritettiin vuonna 1933. Varsinaiset järjestelmälliset kaivaukset, jotka suoritti Chicagon yliopisto, järjestettiin vuosina 1952–1961 Oscar Broneerin johdolla. Kaivauksia jatkoi Californian yliopisto vuosina 1967–1972 Paul A. Clementin johdolla. Vuodesta 1987 Isthmian kaivauksia suorittaa Ohion osavaltionyliopisto.


title: Isthmia

text:
Isthmian pyhäkköalue sijaitsi Korintin kannaksen kaakkoisosassa lähellä sen itärannikkoa, noin 13 kilometriä itään antiikin Korintin kaupungista, joka sijaitsi nykyisen Archaía Kórinthoksen kylän paikalla. Pyhäkköalue oli rakennettu ympäristöään korkeammalle paikalle, josta oli näkymä sekä länteen Korintinlahdelle että itään Saroninlahdelle.
Pyhäkköalueen merkittävimmät rakennukset ja rakennelmat olivat (numerot viittaavat kaavakuvaan):Poseidonin temppeli ja temenos
Poseidonin pyhäkköalue oli muurin ympäröimä temenos, jonka keskellä sijaitsivat Isthmian temppeli eli Poseidonin temppeli sekä sen alttari. Temppeli edusti doorilaista tyyliä. Alun perin siinä oli 7 x 19 puista pylvästä ja uudelleenrakentamisen jälkeen 6 x 13 pylvästä. Poseidonin alttari sijaitsi tavan mukaan temppelin itäpuolella. Sen pituus oli alun perin noin 40 metriä. Myöhemmin paikalla oli pienempi alttari.


title: Isthmia

text: Temenos-muurissa oli propylon eli porttirakennus pohjois- ja itäsivuilla. Klassisella, hellenistisellä ja roomalaisella kaudella temenosta laajennettiin ja sen alueelle rakennettiin muun muassa joonialaista tyyliä edustaneita stoia eli pylväshalleja. Myöhemmin rakennettiin myös monumentaalipropylon temenoksen kaakkoiskulmaan.


title: Isthmia

text: Stadion ja hippodromi


title: Isthmia

text: Isthmian kisojen stadion sijaitsi temenos-alueen ulkopuolella. Sen pituus oli alun perin 192 metriä ja siinä oli 16 juoksurataa. Myöhemmin rakennettiin uusi, lyhyempi stadion, jonka pituus oli 181 metriä. Hellenistisellä kaudella rakennettiin jälleen uusi stadion kokonaan eri paikkaan noin 250 metrin päähän pyhäkköalueesta.


title: Isthmia

text: Hippodromi, jossa järjestettiin kisojen hevosurheilulajit, sijaitsi oletettavasti noin kaksi kilometriä länteen pyhäkköalueelta. Sen oletetulta paikalta on löydetty jonkun hevoskisoihin mahdollisesti liittyneen tuntemattoman jumalan tai heeroksen pyhäkön jäänteet.


title: Isthmia

text: Teatteri


title: Isthmia

text: Teatteri sijaitsi temenoksen koillispuolella noin 50 metrin päässä. Se rakennettiin noin vuonna 400 eaa. ja se uusittiin kahdesti hellenistisellä kaudella. Myös roomalaisella kaudella se uusittiin kahdesti, ensimmäisen kerran mahdollisesti keisari Neron vierailua varten.


title: Isthmia

text: Palaimonion


title: Isthmia

text: Palaimonion eli Melikertes-Palaimonille omistettu pyhäkkö sijaitsi temenoksen eteläsivulla. Se rakennettiin roomalaisella kaudella Palaimonin hautapaikkana perinteisesti pidetylle paikalle. Pyhäkköön kuului pyöreä temppeli sekä uhrikuoppia. Paikalla oli delfiinin päällä maannutta Palaimonia esittänyt patsas.


title: Isthmia

text: Muut pyhäköt


title: Isthmia

text: Teatterin pohjoispuolella sijaitsi luolapyhäkkö, joissa ruokailtiin osana jotain kulttimenoja. Toinen luolapyhäkkö, johon kuului myös alttari, sijaitsi pyhäkköalueen koilliskulmassa. Poseidonin temppelin länsipuolella oli lähdepaikka, joka on mahdollisesti toiminut baptisterionina eli ktoonisten jumalten palvontaan liittyneenä kastepaikkana.


title: Isthmia

text: Pyhä lehto tai laakso sijaitsi pyhäkköalueelta noin 400 metriä lounaaseen. Siellä oli Artemiin, Dionysoksen, Demeterin ja Koren sekä Eueterian pyhäköt.


title: Isthmia

text: Esinelöydöt


title: Isthmia

text: Alueelta tehdyt esinelöydöt ovat Isthmian arkeologisessa museossa, joka sijaitsee arkeologisen alueen yhteydessä. Merkittävimpiin esinelöytöihin kuuluu muun muassa temppelin sisäänkäynnillä ollut "perirrhanterion", suuri neljän naishahmon kannattama marmorinen malja noin vuodelta 650 eaa., jota käytettiin käsien pesuun rituaalista puhdistautumista varten.


title: Isthmia

text: Isthmian kisat olivat yhdet panhelleenisistä eli yleiskreikkalaisista kisoista yhdessä Olympian, Nemean ja Python kisojen kanssa. Ne oli omistettu Poseidonille ja järjestettiin pyhäkköalueella joka toinen vuosi noin vuodesta 582–572 eaa. lähtien. Kisoihin kuului hevosurheilu- ja muita urheilukilpailuita sekä musiikkikilpailuita.


title: ConIFA World Football Cup

text: ConIFA World Football Cup on joka toinen vuosi järjestettävä jalkapalloturnaus, jonka järjestää ConIFA. Turnaus on tarkoitettu kansainvälisen jalkapalloliiton FIFA:n ulkopuolisille maajoukkueille.


title: ConIFA World Football Cup

text: Ensimmäinen turnaus järjestettiin vuonna 2014 Ruotsin Lapissa. Mestaruuden voitti Nizzan kreivikunnan joukkue. Turnauksessa oli mukana 12 joukkuetta. Kaikki turnauksen pelit pelattiin Östersundin Jämtkraft Arenalla.


title: Sonny Colbrelli

text: Sonny Colbrelli (s. 17. toukokuuta 1990 Desenzano del Garda, Lombardia) on italialainen maantiepyöräilijä, joka aloitti ammattilaisuransa 2012. Hän edusti Bardiani-CSF-joukkuetta 2012–2016 ja on vuodesta 2017 kilpaillut Bahrain-Merida-tallissa.


title: Sonny Colbrelli

text: Lähteet: Pro Cycling Stats, Cycling Archives


title: Milot Rashica

text: Milot Rashica (s. 28. kesäkuuta 1996 Vushtrri) on kosovolainen jalkapalloilija, joka edustaa Saksan Bundesliigassä pelaavaa Werder Bremeniä. Pelipaikaltaan oikeajalkainen Rashica on oikea laitahyökkääjä. Rashica kuuluu myös Kosovon jalkapallomaajoukkueeseen.


title: Milot Rashica

text: Kosovossa syntynyt Rashica aloitti uransa Kosovon superliigan KF Kosova Vushtrrissa, jonka kanssa hän voitti liigamestaruuden kaudella 2013–2014. Rashica pelasi seuran paidassa 21 ottelua onnistuen maalinteossa yhdeksän kertaa. Heinäkuussa 2015 Rashica siirtyi Alankomaiden Eredivisien Vitesseen. Hän teki Eredivisie-debyyttinsä seuraavassa kuussa Willem II:tä vastaan. Avausmaali syntyi syyskuussa 2015 De Graafschapia vastaan.


title: Milot Rashica

text:
Rashica on pelannut Albanian nuorten maajoukkueissa. Albanian jalkapallomaajoukkueessa hän debytoi maaliskuussa 2016 ystävyysottelussa Luxemburgia vastaan.
Rashica vaihtoi maajoukkuetta, kun Euroopan jalkapalloliitto antoi Kosovolle oikeuden osallistua liiton alaisiin kilpailuihin. Hän debytoi Kosovon paidassa syyskuussa 2016 Suomea vastaan.


title: Milot Rashica

text: Seurajoukkuetasolla


title: Eduardo Berizzo

text: Eduardo Berizzo (s. 13. marraskuuta 1969) on argentiinalainen jalkapallovalmentaja ja entinen puolustaja. Hän on viimeksi toiminut Athletic Bilbaon päävalmentajana.


title: Eduardo Berizzo

text: Berizzo aloitti pelaajauransa Newell's Old Boysissa vuonna 1988 ja edusti seuraa kaikkiaan viisi vuotta. Keskuspuolustajan viihtynyt Berizzo voitti seuran paidassa kaksi Argentiinan mestaruutta ennen kuin siirtyi vuonna 1993 meksikolaisseura Club Atlasiin. Meksikosta Berizzo palasi kotimaahansa kolmen vuoden jälkeen edustamaan River Platea. Kaudeksi 1999/2000 Berizzo siirtyi Eurooppaan, Olympique de Marseilleen, mutta vastuu jäi vähäiseksi. Hän palasi lainalle River Plateen kaudeksi 2000.


title: Eduardo Berizzo

text: Uusi yritys Eurooppaan tapahtui tammikuussa 2001, kun Berizzo siirtyi Celta Vigon joukkueeseen. Celtassa Berizzo sai enemmän vastuuta ja kaudella 2001/02 hän oli yksi avainpelaajista Celtan selvitessä mukaan Mestarien liigaan. Argentiinalainen tunnettiin kovaotteisena puolustajana ja ulosajoilta ei vältytty. Berizzon vastuu seurassa väheni kaudella 2004/05, jolloin Celta pelasi Segundassa. Hänen sopimuksensa purettiin kauden jälkeen. Berizzo jatkoi uraansa vielä Cádizissa kaudella 2005/06, kunnes lopetti pitkän pelaajauransa lähes 37-vuotiaana.


title: Eduardo Berizzo

text: Maajoukkuetasolla Berizzo ei onnistunut vakiinnuttamaan paikkaansa Argentiinan paidassa. Hän pelasi vuosina 1996–2000 kaikkiaan 13 A-maaottelua.Valmennusuransa Berizzo aloitti elokuussa 2007, kun Marcelo Bielsa valitsi hänet valmennustiimiinsä Chilen maajoukkueeseen. Berizzo sai neljän ottelun toimitsijakiellon käytöksestään MM-karsintaottelussa Kolumbiaa vastaan. Näin Berizzo ei ollut mukana MM-lopputurnauksessa 2010. Bielsa valmennustiimeineen erosi Chilen liiton palveluksesta marraskuussa 2010.


title: Eduardo Berizzo

text: Helmikuussa 2011 Berizzosta tuli Estudiantesin päävalmentaja. Joukkueen huonot peliesitykset ja 12 ottelun voitoton putki johtivat Berizzon lähtöön seurasta toukokuun lopussa 2011.


title: Eduardo Berizzo

text: Joulukuun alussa 2011 Berizzo siirtyi O'Higginsin päävalmentajaksi. Hän luotsasi seuran Chilen liigan mestariksi vuonna 2013. Mestaruus oli seuran historian ensimmäinen. Keväällä 2014 hän johdatti seuran myös Chilen supercupin voittoon. Pian voiton jälkeen Berizzo jätti seuran ja siirtyi Celta Vigon päävalmentajaksi. Berizzon debyyttikausi Celtassa päättyi liigan kahdeksanteen sijaan, mikä oli seuran paras sijoitus pääsarjassa yhdeksään vuoteen. Kaudella 2015/16 Celta pelasi entistä paremman kauden ja paransi liigasijoitustaan kahdella pykälällä ollen kuudes. Espanjan cupissa Berizzo johdatti joukkueensa välieriin. Kaudella 2016/17 Celta oli jälleen cup-kilpailuissa vahva edeten toistamiseen Espanjan cupin välieriin. Eurooppa-liigassa Celta eteni aina välieriin saakka, kunnes Manchester United pudotti joukkueen finaalista. Espanjan liigassa Celtan peli ei enää kevätkaudella kulkenut ja tappiokierre pudotti Berizzon miehistön liigassa sijalle 13. Kauden jälkeen Berizzo ilmoitti jättävänsä seuran.


title: Eduardo Berizzo

text: Kesäkuussa 2017 Berizzosta tuli Sevillan päävalmentaja. Berizzon johdolla Sevilla sijoittui Mestarien liigan lohkossaan toiseksi voitettuaan FK Spartak Moskovan ja NK Mariborin sekä hävittyään vain yhden ottelun. La Ligassa Sevilla ajautui hyvän syyskauden lopuksi joulukuussa kolmen ottelun voitottomaan putkeen. Seurajohto erotti Berizzon pari päivää ennen joulua, kun Sevilla oli liigassa viidentenä. Berizzo oli ennen saamiaan potkuja ollut syöpäleikkauksessa.


title: Eduardo Berizzo

text: Kesäkuussa 2018 Berizzosta tuli Athletic Bilbaon päävalmentaja. Berizzon johdolla Bilbao voitti avausottelunsa CD Leganésin, muttei sen jälkeen ainoatakaan liigaottelua ja vajosi syyskauden aikana liigan putoamiskamppailuun. Bilbaon seurajohto erotti Berizzon joulukuun alussa 2018.


title: Stanley Graham

text: Eric Stanley George Graham (12. marraskuuta 1900 Kokatahi, Uusi-Seelanti – 21. lokakuuta 1941 Hokitika, Uusi-Seelanti) oli seitsemän ihmistä tappanut uusiseelantilainen joukkomurhaaja.


title: Stanley Graham

text: Stanley Graham syntyi maanviljelijäperheeseen Kokatahissa, Uuden-Seelannin West Coastilla. Hän kävi koulun Kokatahissa, jossa häntä kuvailtiin varautuneeksi, mutta kohtalaisen hyväkäytöksiseksi. Nuoruudessaan hän harrasti urheilua, kuten nyrkkeilyä ja ammuntaa. Graham oli 1920–1930-luvuilla jäsenenä paikallisessa ampumakerhossa.


title: Stanley Graham

text: Graham tapasi vaimonsa 1920-luvulla, ja he avioituivat Christchurchissa 22. joulukuuta 1930. Noin puoli vuotta avioitumisen jälkeen he muuttivat Koiterangin alueelle, West Coastille, josta Graham oli perinyt äitinsä maatilan. Perheelle syntyi jatkossa kaksi lasta.


title: Stanley Graham

text: 1930-luvun lopulla perhe ajautui taloudellisiin vaikeuksiin, jonka seurauksena Grahamin psyykkinen tila järkkyi. Hän ja hänen vaimonsa epäilivät joidenkin naapureiden myrkyttävän heidän lehmiään, ja heidän käytöksensä naapureita kohtaan muuttui aggressiiviseksi.


title: Stanley Graham

text: 8. lokakuuta 1941 konstaapeli Edward Best kutsuttiin tilalle selvittämään Grahamin aggressiivisesta käytöksestä johtuvaa tilannetta. Bestin vierailtua paikalla hän haki lisävoimia, ja palasi Grahamin tilalle yhdessä ylikonstaapeli William Cooperin ja konstaapeleiden Percy Tullochin sekä Frederick Jordanin kanssa. Graham tapasi poliisit ulko-ovellaan, ja seuranneessa välikohtauksessa hän ampui Cooperin, Jordanin ja Tullochin kuoliaaksi. Best haavoittui vakavasti ja kuoli myöhemmin saaneisiin vammoihin. Samaan aikaan talolle saapunut maatalouskouluttaja George Ridley joutui ammutuksi, jonka seurauksena hän myöhemmin kuoli saamiinsa vammoihin maaliskuussa 1943. Graham pakeni paikalta, mutta palasi kotitilalleen seuraavana päivänä, jonka seurauksena kaksi paikalla ollutta kodinturvajoukkojen jäsentä yritti hänen kiinniottoaan. Syntyneessä ampumistaistelussa kodinturvajoukkojen Richard Coulson sekä Gregory Hutchison menehtyivät. Coulson kuoli välittömästi ja Hutchison seuraavana päivänä. Graham haavoittui, mutta pakeni paikalta.


title: Stanley Graham

text: Joukkomurhan jälkeen Grahamin etsimiseksi käynnistettiin massiivinen etsintäoperaatio, johon osallistui satoja poliiseja, kodinturvajoukkojen jäseniä, sotilaita ja vapaaehtoisia. Ohjeistus oli, että mikäli Graham tavattaisiin aseistuneena, hänet tulisi ampua nähdessä. Illalla 20. lokakuuta konstaapeli James Quirke sai näköhavainnon Grahamista, joka oli piileskellyt tämän ajan metsäisillä alueilla. Quirke ampui Grahamia haavoittaen tätä. Haavoittunut Graham kuljetettiin Westlandin sairaalaan Hokitikaan, jossa hän menehtyi seuraavana päivänä. Myöhemmin hänet haudattiin paikalliselle hautausmaalle.


title: Stanley Graham

text: Neljä päivää Grahamin kuoleman jälkeen hänen kotitalonsa poltettiin, ja Grahamin vaimo muutti lapsineen pois alueelta.


title: Stanley Graham

text: Stanley Grahamia ja hänen tarinaansa on joissakin yhteyksissä romantisoitu ja ajateltu hänen tilanteensa olleen osin yhteiskunnan syytä. Toisaalta on myös esitetty arvioita, että Graham olisi voitu saada kiinni myös elävänä.


title: Stanley Graham

text: Grahamista ja murhista on filmatisoitu elokuva "Bad Blood – Verilöyly" vuonna 1981.


title: Stanley Graham

text: Koiterangissa paljastettiin 8. huhtikuuta 2004 kolmimetrinen muistomerkki kunnioittamaan uhrien muistoa.


title: Olavi Suvanto

text: Olavi Wilhelm Suvanto (22. toukokuuta 1910 Helsinki – 18. huhtikuuta 1963 Helsinki) oli suomalainen urheiluvaikuttaja, joka toimi Oy Veikkaus Ab:n toimitusjohtajana 1946–1963. Lisäksi hän oli Työväen Urheiluliiton puheenjohtaja 1945–1951 sekä Suomen Olympiakomitean puheenjohtaja 1950–1951.


title: Olavi Suvanto

text: Suvanto kirjoitti ylioppilaaksi Helsingin normaalilyseosta. Hän voitti TUL:n nuorten mestaruuden voimistelussa vuonna 1926 sekä 200 metrin rintauinnissa vuosina 1926 ja 1927. Hän pelasi 1920-luvulla pesäpalloa helsinkiläisessä Koiton Visassa ja oli myöhemmin perustamassa Työväen Mailapoikia vuonna 1932. Suvanto oli Työväen Maila-Poikien edustusjoukkueen valmentaja 1934–1937 ja seuran puheenjohtaja 1935–1937. Lisäksi hän pelasi jääpalloa piirin mestaruussarjoissa ja oli Helsingin Työväen Uimareiden puheenjohtaja vuodesta 1953. Vuosikymmenen lopussa Suvanto kuului pesäpalloilun yhteistoimintavaliokuntaan, joka pohti TUL:n ja Pesäpalloliiton välistä yhteistyötä. Vuonna 1940 Suvanto oli Itä–Länsi-ottelun tuomari, kun TUL:n pelaajat tulivat mukaan ensimmäistä kertaa. TUL:n liittotoimikuntaan Suvanto valittiin vuonna 1937 ja puheenjohtajaksi toukokuussa 1945.


title: Olavi Suvanto

text: Suomen Olympiakomitean jäseneksi Suvanto valittiin 1945 ja hän istui kaikkiaan neljä toimikautta vuoteen 1957 saakka. Talvella 1950–1951 hän oli muutaman kuukauden ajan Olympiakomitean vt. puheenjohtajana. Lontoon olympiakisoissa 1948 Suvanto toimi Suomen joukkueen matkanjohtajana. Vuonna 1947 hänet nimettiin Helsingin olympiakisojen järjestelytoimikunnan varapuheenjohtajaksi yhdessä Akseli Kaskelan ja A. E. Martolan kanssa. Poliittisen tasapainon vuoksi sosialidemokraatteihin lukeutunut Suvanto oli toimikunnassa TUL:n ja Kaskela porvarillisen SVUL:n edustajana. Hän toimi myös kisojen huoltojohtajana. Valtion urheilulautakunnan jäsen Suvanto oli vuodet 1942–1956 ja sen varapuheenjohtaja 1945–1950. Hänelle myönnettiin Suomen urheilu- ja liikuntakulttuurin kultainen ansioristi.


title: Olavi Suvanto

text: Suvanto oli Oy Veikkaustoimisto Ab:n (nykyinen Veikkaus) toimitusjohtaja vuosina 1946–1963. Hän joutui luopumaan tehtävästä sairauden vuoksi muutamaa viikkoa ennen kuolemaansa.


title: Olavi Suvanto

text: Pesäpallotuomarina:


title: Markus Ruusu

text: Markus Jukka Ruusu (s. 23. elokuuta 1997 Jämsä) on suomalainen jääkiekkomaalivahti, joka pelaa SM-liigajoukkue Helsingin IFK:ssa. Hänen aiemman seuransa Tampereen Ilveksen maalivahtivalmentaja Markus Korhosen mukaan Ruusu on isokokoinen ja moderni nykytyylin maalivahti.


title: Markus Ruusu

text: Ruusu on Jämsän Kiekko-Susien kasvatti. Hän siirtyi juniorina sittemmin Tapparaan, josta Ruusu siirtyi edelleen JYPin B-nuoriin kaudeksi 2013–2014. Hän pelasi myös kauden 2014–2015 suurimmaksi osaksi B-nuorissa, mutta Ruusu sai myös vastuuta JYPin A-nuorissa Veini Vehviläisen pelatessa JYP-Akatemian Mestis-joukkueen vahvuudessa.


title: Markus Ruusu

text: Dallas Stars varasi Ruusun kuudennella kierroksella 163. pelaajana . Hänen nimeään ei esiintynyt NHL:n kykyjenetsijätoimiston rankingeissa, joten Ruusun varaus tapahtui varsin yllättäen. Tilanteesta yllätyksellisen teki myös se, että toista, nimekkäämpää JYPin organisaatiossa pelannutta maalivahtia, Veini Vehviläistä ei varattu odotuksista huolimatta. Kaudella 2015–2016 Ruusu debytoi miesten peleissä; hän jakoi varsin tasaisesti JYP-Akatemian Mestis-joukkueen torjuntavastuun Dennis Saikkosen kanssa ja pelasi 20 runkosarjaottelua. Ruusu pelasi ison osan kaudestaan myös JYPin A-nuorissa. Hän vahvisti myös yli-ikäisenä seuran B-nuoria kevään 2016 pudotuspeleissä, jotka päättyivät SM-pronssiin. Hän puki kauden aikana myös neljään JYPin SM-liigaotteluun, mutta ei saanut kuitenkaan peliaikaa.


title: Markus Ruusu

text: Huhtikuussa 2016 Ruusu liittyi loppukevääksi amatööritry-out -sopimuksella AHL-joukkue Texas Starsiin. Hän ei kuitenkaan pukenut yhteenkään sarjaotteluun.


title: Markus Ruusu

text: Kesäkuussa 2016 Ruusu teki kaksivuotisen sopimuksen JYPin SM-liigajoukkueen kanssa. Hän lähti kauteen 2016–2017 joukkueen kolmosvahtina Pekka Tuokkolalle ja Veini Vehviläiselle ja aloitti kautensa näin ollen JYP-Akatemiassa. Ruusu debytoi JYPin liigajoukkueen maalinsuulla 8. lokakuuta 2016 vieraissa Mikkelin Jukureita vastaan. Hän torjui JYPin 2–3-voittoon päättyneessä ottelussa varsinaisella peliajalla ja jatkoerässä yhteensä jopa 46 kertaa. Voittomaalikilpailussa Ruusu torjui Jukureiden kuudesta yrityksestä viisi. Tuomo Jormakka valitsi hänet ottelun Alumnien tähtien kolmostähdeksi. Ruusu pelasi JYPissä kauden aikana viisi runkosarja- ja yhden Mestarien liigan ottelun torjuen yhden nollapelin. Suurimman osan kaudestaan hän pelasi kuitenkin Akatemian vahvuudessa.


title: Markus Ruusu

text: JYP lainasi Ruusun KooKoohon 25. marraskuuta 2016 pelattuun vierasotteluun Helsingin IFK:ta vastaan, kun sekä Leland Irving, Samu Perhonen että pitkäaikaistoipilas Juha Järvenpää olivat sivussa pelistä. Hän torjui liigauransa ensimmäisen nollapelin KooKoon voitettua ottelun jatkoajalla lukemin 0–1. Ruusu torjui ottelussa 34 kertaa. Raimo Hirvonen valitsi hänet ottelun Alumnien tähtien ykköstähdeksi. Helmikuussa 2017 JYP lainasi Ruusun jälleen yhden ottelun ajaksi KooKoohon sekä kun Irving, Perhonen että Järvenpää olivat taas sivussa. Lisäksi Niko Hovisen ottelukohtainen sopimus päättyi siirtoon ulkomaille.


title: Markus Ruusu

text: Ruusu oli jäämässä JYPissä jälleen kolmosmaalivahdiksi, kun joukkue hankki kaudelle 2017–2018 Jussi Olkinuoran aisapariksi Eetu Laurikaisen. Samalla Ruusun ilmoitettiin siirtyvän vuoden mittaisella lainasopimuksella Tampereen Ilvekseen. Hän lähti kauteen Antti Lehtosen aisaparina. Ruusu pelasi syyskaudella lopulta paljon peräkkäisiäkin otteluita, kun Lehtonen oli pitkään sivussa. Hänen kautensa Ilveksessä osoittautui lopulta pettymykseksi, kun Ruusun torjuntaprosentti 11 ottelussa oli vain 85,1%. Lopulta joukkue täydensi maalivahtiosastoaan Riku Heleniuksella lokakuun 2017 lopulla. Lehtosen kuntouduttua Ruusu putosi joukkueen kolmosmaalivahdiksi ja marraskuun lopulla Ilves lainasi hänet toistaiseksi voimassa olevalla sopimuksella Mestis-joukkue TuToon, jonne Ruusu hankittiin korvaamaan alisuorittanut TPS:n lainavahti Karolus Kaarlehto. Helmikuussa 2018 Kaarlehto kuitenkin palasi TuToon ja Ruusu siirtyi myöhemmin samassa kuussa toistaiseksi voimassa olevalla lainasopimuksella Lempäälän Kisaan, jonka vahvuudessa hän pelasi kauden loppuun. Ruusu toimi pudotuspeleissä pääasiassa joukkueen kakkosmaalivahtina Tappara-laina Christian Heljangolle.


title: Markus Ruusu

text: Kaudeksi 2018–2019 Ruusu siirtyi vuoden mittaisella sopimuksella Helsingin IFK:hon.


title: Markus Ruusu

text: Ruusu edusti Suomea alle 20-vuotiaiden MM-kilpailuissa vuonna 2017, jolloin hän toimi joukkueen kolmosmaalivahtina, eikä pukenut yhteenkään otteluun. Ruusu on pelannut kaikkiaan kahdeksan nuorten ja yhden poikien maaottelun.


title: Estelle Balet

text: Estelle Balet (19. joulukuuta 1994 – 19. huhtikuuta 2016) oli sveitsiläinen lumilautailija. Hän voitti lumilautailun vapaalaskun maailmanmestaruuden vuosina 2015 ja 2016. Balet kuoli 21-vuotiaana lumivyöryn seurauksena 19. huhtikuuta 2016 ollessaan tekemässä kuvauksia Sveitsin Alpeilla Orsièresin paikkeilla.


title: Allmän Litteratur-Tidning

text: Allmän Litteratur-Tidning oli Turussa vuonna 1803 ilmestynyt ruotsinkielinen aikakauslehti.


title: Allmän Litteratur-Tidning

text: "Allmän Litteratur-Tidningiä" voidaan pitää Suomen järjestyksessä kolmantena aikakauslehtenä, jos sellaisiksi ei lasketa "Åbo Tidningaria" ja vuosina 1800–1803 ilmestynyttä aikakauskirjaa "Utdrag ur Kongl. Finska Hushållnings Sällskapets Dagbokia". Kahdesti viikossa ilmestynyt ”oppinut lehti” sisälsi tiedeuutisia ja kirja-arvosteluja, joista suurin osa käsitteli luonnontieteitä ja teologiaa. Turun akatemian professorien perustaman lehden päätoimittajana työskenteli ilmeisesti H. G. Porthan ja sen tärkein avustaja oli Turun piispa Jakob Tengström. Muita avustajia olivat Johan Gadolin ja J. F. Wallenius. Valtakunnalliseksi tarkoitettua lehteä luettiin myös Tukholmassa.


title: Homecoming

text: Homecoming tai The Homecoming voi tarkoittaa ainakin seuraavia:


title: Teknologen

text: Teknologen oli Turussa vuosina 1845–1848 ilmestynyt ruotsinkielinen aikakauslehti.